text:
Ena gauna vata eda sega tiko kina ni kila na isau ni taro kece oqori, eda kila na veivakavuvuli bibi ka rawa kina vei keda me da sotava na veika rerevaki ena vakabauta kei na yalodei.
E vuqa na tamata era sotava na veileqa bibi se na veileqa rerevaki beka ena ilakolako ni bula oqo. Eda raica e vuravura raraba na ivakaraitaki eso ni veivakatovolei kei na rarawa.1 Sa yavalati na yaloda mai na iyaloyalo ni mate ena retioyaloyalo, na veivakararawataki lelevu, kei na yaluma. Eda raici ira mai Japani ena nodra vorata ena yaloqaqa na veivakarusai mai na uneune kei na sunami. Na iyaloyalo veivakarerei mai na kena vakarusai na vale cecere ni World Trade Center, eda se qai railesuva wale toka ga, sa mosi dina ni da nanuma lesu. E dua na ka e dau yavalati keda ena noda vakila na veileqa rerevaki, vakauasivi ni yaco vei ira e sega ni dua na nodra cala.
Ena so na gauna na veika rerevaki vakaoqori e dau yacovi keda vakayadua na tamata. E dua beka na luveda tagane se yalewa e mate gone se tauva e dua na mate dau veivakarusai. E kau tani na nona bula e dua na itubutubu dau loloma ena vuku ni dua na ivalavala sega ni veinanumi se dua na vakacala-ka. Ni dau yaco na veika rerevaki, eda dau tagi ka segata me da veivuketaka na noda dui colacola.2 Eda osivaka na veika ena sega ni vakaoti rawa kei na sere ni lomaqu.
E dua vei ira na taro dau tarogi wasoma vei ira na iliuliu ni Lotu e vaqo, Na cava na vuna e dau vakatara kina e dua na Kalou dodonu me yaco na veika ca, vakauasivi vei ira na tamata vinaka?” “Na cava era sega ni dau taqomaki kina mai na veika rerevaki vakaoqo na tamata buladodonu ka ra qarava tiko na nona cakacaka na Turaga?”
Ena gauna vata eda sega tiko kina ni kila na isau ni taro kece oqori, eda kila na veivakavuvuli bibi ka rawa kina vei keda me da sotava na veika rerevaki ena vakabauta kei na yalodei ni sa tuvai tu me baleti keda yadua e dua na vunilagi serau. Eso na ivakavuvuli bibi oya na:
Taumada, e dua tiko na Tamada mai Lomalagi, o Koya ka kilai keda ka lomani keda yadua ka kila vakavinaka tu na veika rarawa eda dui sotava tiko.
Karua, sa noda iVakabula, ka Dauveisereki na Luvena, o Jisu Karisito, na nona Veisorovaki e sega walega ni na vakarautaka na veivakabulai kei na bula vakacerecerei ia ena sauma na veika sega ni dodonu kece ni bula.
Katolu, na nona yavu ni marau na Tamada me baleti keda na Luvena e sega ni okati walega kina e dua na bula taumada kei na bula oqo ia e dua talega na bula tawamudu, ka okati vakakina e dua na veivakaduavatataki cecere ka lagilagi vata kei ira era sa yali yani. Ena vakadodonutaki na veika kece a cala, ka da na raica vakamatata sara ka sega ni cala na matada kei na noda kila ka.
Mai na nodra ivakarau ni rai yalani o ira e sega tu vei ira na kila-ka, na veiciqomi, se vakabauta na nona yavu na Tamada—ka ra raica na vuravura ena iloilo ga ni bula oqo kei na kena veivaluvaluti, na ivalavala kaukauwa, na tauvimate, kei na ca—e rawa kina ni ka ni rarawa, yakusurasura, sega ni dodonu, ka sega ni vakaibalebale na bula oqo. Era dau vakatauvatana na iliuliu ni Lotu na mataqali rai vakaoqo vua e dua na tamata ka curu yani ena lomadonu ni dua na vakatasuasua e tolu na kena iwasewase.3 O ira era sega tu ni kila na nona yavu na Tamada era na sega ni kila na veika a yaco ena imatai ni iwasewase, se na bula taumada, kei na inaki a tauyavutaki mai kina; era sega talega ni kila na kena qai vakamatatataki kei na kena iwali ena qai yaco mai ena ikatolu ni wasewase, oya na kena vakataucokotaki na nona yavu na Tamada.
E vuqa era sega tu ni marautaka ni ena ruku ni Nona yavu loloma ka rabailevu, o ira ka tauvi ira na isamu ni dawa ni sega na nodra cala era na sega ni totogitaki.4
Ena loma ni vica na vula mai oqo sa na yabaki 100 kina na luvu vakarerevaki ni waqa ni saravanua na Titanic. Na leqa vakaitamera ka a yaco ena gauna vakadomobula oqo e tarai ira vakalevu sara na tamata ena loma ni 100 na yabaki mai na gauna a yaco kina. O ira era dau vakacerecerea na waqa vakasakiti oqo, ka taba 11 ka voleka ni vaka e tolu na rara ni veicaqe na kena balavu,5 era kacivaka vakasivia na itukutuku sega na kena ivakadinadina ni a sega ni taqomaki vinaka na Titanic mai na wasawasa ni vulaibatabata ka sinai tu ena tikitiki ni waicevata. A nanumi ni sega ni rawa ni luvu na waqa oqo; ia ni sa lutudromu yani mai na dela ni Wasa Atalanitika batabata, era sa vakayalia kina e sivia ni 1,500 na tamata na nodra bula oqo.6
E vuqa sara na sala e vakaibalebaletaki kina na luvu ni Titanic ki na noda bula kei na vuqa na ivakavuvuli ni kosipeli. Sa ivakaraitaki uasivi sara ni noda rai tikoga ena iloilo ni bula oqo. E vakasauri ka vakadomobula na kena yali na bula ia e yaco ena vakacala-ka. Ena levu ni mate ni rua na ivalu levu kei na noda se qai vakanadakuya na ivakananumi ni ika 10 ni yabaki ni kena vakarusai na vale cecere e rua ni World Trade Center, sa dolavi kina ena noda gauna e dua na katuba ena kena kidacalataki, na yaluma, kei na veika tawasavasava e kovuti ena veika e yaco mai ena kena vakayagataki cala na galala ni digidigi. E yaco na revurevu rerevaki ki na matavuvale, vei ira na itokani, kei na veimatanitu ka vu mai na veileqa lelevu oqo, se cava ga na vuna.
Me baleta na Titanic, e vulici kina na veilesoni ena rerevaki ni qaciqacia kei na noda sokota na veiwasawasa e tu kina na leqa ka vakakina “ni sa sega ni dau digitaki ira vakailoa na tamata na Kalou.”7 O ira era vakaleqai kina era lako mai ena veiyasa ni bula kecega. Eso na vutuniyau ka rogolevu, me vakataki John Jacob Astor; ia era oka talega na dau cakacaka e tautuba, o ira na dau curuvanua, na marama, gone, kei ira na kaimua.8
E rua na isema ni Yalododonu Edaidai ki na Titanic. E ivakaraitaki ruarua ni noda bolebole ena kena ciqomi na veivakatovolei, na dredre, kei na vakacala-ka rerevaki ka basika kina na vakasama ni ivakarau me da na sotavi ira kina. Taumada e dua na ivakaraitaki ni noda vakavinavinaka ena vuku ni veivakalougatataki eda sotava kei na bolebole eda levea. E baleti Alma Sonne, ka a qai Vakaitutu Raraba e muri.9 A noqu peresitedi ni iteki ena gauna au a sucu kina mai Logan e Utah. Au a laki vakatarogi me baleta na noqu kaulotu vei Elder Sonne. Ena gauna oya keimami dau vakatarogi na laki kaulotu vua e dua na Vakaitutu Raraba. E dua o koya na dau veivakauqeti cecere ena noqu bula.
Ni se cauravou o Alama, a dua tiko na nona itokani ka a luluqa tu ena Lotu, na yacana o Fred. Erau dau veitalanoataka vakalevu na laki kaulotu, e muri a qai rawai Fred o Alma Sonne me vakarau ka laki veiqaravi. Erau a kacivi ruarua me rau laki veiqaravi ki na Tabana ni Kaulotu e Peritania. Ni oti na nodrau kaulotu, a vakarautaka o Elder Sonne, na sekeriteri ni tabana ni kaulotu, na ilakolako lesu ki Amerika. A veivosakitaka me ratou vodo ena Titanic o koya, o Fred, kei na le va tale na daukaulotu sa oti talega na nodra kaulotu.10
Ni yaco mai na gauna ni lako, a bera o Fred ena vuku ni dua na leqa. A vakasuka o Elder Sonne na ono na idabedabe ni soko ena waqa vou oqo ena imatai ni kena soko ka laki sauma na nodratou idabedabe na dua tale na waqa me na soko ena siga ka tarava.11 Eratou a vakaraitaka na le va na daukaulotu ka ratou sa nanamaki tiko ena vodo ena Titanic na nodratou rarawa. Na vosa nei Elder Sonne vei iratou e moici kina vakalailai na kedratou itukutuku o Josefa kei iratou na tuakana mai Ijipita me vaka e volai ena iVakatekivu: “Niu na lako cake vakacava vei tamaqu, ni sa sega ni tiko kei au na gone?”12 E vakamacalataka vei iratou na nona itokani ni ratou a lako vata mai Igiladi sa dodonu me ratou lesu vata tale. A qai rogoca e muri o Elder Sonne na luvu ni Titanic ka kaya ena vakavinavinaka vua na nona itokani o Fred, “O iko o vakabulai au.” E sauma o Fred, “Sega, na nomu vakavuna na noqu lako mai ki kaulotu, o sa vakabulai au.”13 E ratou a vakavinavinaka kece vua na Turaga na daukaulotu ena Nona a maroroi iratou.14
Ena so na gauna, me vakataki Elder Sonne kei iratou na nona itokani daukaulotu, e dau yaco mai na veivakalougatataki cecere vei ira era dau yalodina. Sa dodonu me da dau vakavinavinaka ena vuku ni loloma cecere e dau yaco mai ki na noda bula.15 Eda sega tu ni dau vakila na levu ni veivakalougatataki e dau yaco mai ki na noda bula e veisiga yadua. Sa ka bibi sara kina me dau tikoga vei keda na yalo ni vakavinavinaka.16
E matata vinaka tu na ivolanikalou; o ira era sa yalododonu, dau muria na iVakabula, ka talairawarawa ki na Nona ivunau era na tiko sautu ena vanua.17 E dua na ka eda na vinakata vakaidina kevaka me da bula sautu oya me tiko ena noda bula na Yalotabu.
Ia, ena sega ni dau laki tini ena marau ena veigauna kece ni bula oqo na buladodonu, na masu, kei na yalodina. E vuqa era na sotava na veivakatovolei dredre. Ni yaco oqori, sa vakadonuya tu na Kalou na noda vakabauta ka vakasaqara na veivakalougatataki ni matabete. Sa kaya na Turaga, “Me rau qai kacivi … na italatala qase, me rau masulaki ira ka tabaki ira e ligadrau ena yacaqu; ia kevaka era qai mate era na mate vei au, kevaka era bula, era sa na bula talega vei au.”18
Sa ka ni vuli kina na nona sega ni laki tini ena marau na ikarua ni isema ni Yalododonu Edaidai ki na Titanic. Sa yabaki 30 o Irene Corbett. O koya e dua na marama gone vakawati ka tina mai Provo e Utah. E vakasakiti na nona taledi vakadaudroini ka dauvakatagi; e qasenivuli talega ka nasi. Ena nodra veivakauqeti na kenadau ena veiqaravi vakavuniwai mai Provo, a laki tiko kina ena dua na vuli vula ono me baleta na vakasucu gone mai Lodoni. Na nona gagadre levu duadua me vakayacora e dua na veisau e vuravura. E dau qaqarauni, dau vakasama vakamalua, ka dau yaloqaqa o koya. E dua na vuna e digitaka kina na Titanic me lesu kina ki Amerika baleta ni nanuma ni ratou na vodo vata kina kei iratou na daukaulotu ka na ikuri ni nona taqomaki oqori. O Irene e dua vei iratou na lewe vica na marama eratou a sega ni bula mai na vakacala-ka rerevaki oqo. E vuqa vei ira na marama kei na gone era a biu ki na velovelo ka ra qai vueti e muri. E sega ni rauti ira kece na velovelo. Ia e vakabauti ni a sega ni vodo ena dua na velovelo baleta ena vuku ni veika e kila tu, a veiqaravi voli vei ira na lewe vuqa na pasidia era a mavoa ena kena laucoqa na tiki ni ucacevata.19
E vuqa tu na veimataqali dredre. Eso e soli kina vei keda na kila-ka e veiganiti. Na veika ca ni bula oqo e sega ni ivakadinadina ni lailai ni vakabauta se ni sega ni taucoko tu na Nona yavu na Tamada Vakalomalagi. E ka dina na nona bukawaqa na dauveivakasavasavataki, ia na ivakarau ni bula kei na buladodonu e rawati mai na lovo ni veivakararawataki ena vakavinakataki keda ka vakasavasavataki keda ka vakarautaki keda me da sota kei na Kalou.
Ni tauri voli vakavesu na Parofita o Josefa Simici ena Valeniveivesu mai Liberty, a tukuna kina vua na Turaga ni rawa ni yaco vua na tamata na veika rarawa e vuqa. E kaya kina vakatikina na iVakabula, “Kevaka ko sa biu ki na wasaliwa titobu ka ubi iko na biau lelevu, se kevaka sa liwa na cagi kaukauwa mo leqa kina; … ia kevaka sa kumukumuni vata na o loaloa ni lomalagi kei na veivu ni ka me latia na nomu sala; … ni ko na kalougata vakalevu, kevaka ko sa vosota rawa na veika oqo.”20 A tinia na Nona ivakasala na Turaga: “Sa lewai tu na veisiga ni nomu bula ka na sega ni tini dole na nomu veiyabaki; ia mo kakua ni rere … , ni sa tiko vata kei iko na Kalou me tawamudu.”21
Eso na veika dredre e vua ni nodra galala ni digidigi na tani. E yaga na galala ni digidigi me baleta na tubu kei na noda vakatorocaketaki vakayalo. Na ivakarau ni bula ca e tiki ni galala ni digidigi. E vakamacalataka o kavetani Moronai na vunau bibi sara oqo: “Raica sa laiva na Turga mera mate yani na tamata yalododonu, me qai tau na nona cudru vei ira na tamata ivalavala ca.” E vakamatatataka o Koya ni ra sega ni lakosese na bula dodonu, ia “era sa curu ki na Nona ivakavakacegu na Turaga na nodra Kalou.”22 Ena tarogi vei ira na dau caka ca na veika era vakavuna.23
Eso na dredre e yaco mai ena vuku ni talaidredre ki na lawa ni Kalou. E veivakidacalataki na leqa ni bula ka vu mai na vakatavako, na alakaolo, kei na vakaveitaliataki ni waigaga. Sa tu talega e cake na kisi ni valeniveivesu ka vu mai na alakaolo kei na basulawa e dau salamuria mai na waigaga.24
Sa levu talega na veisere e vu mai na kena sega ni dinati na veiyalayalati. E vuqa na veidredre kei na veika rarawa oqo e rawa ni levei kevaka eda talairawarawa ki na lawa ni Kalou.25
Na noqu peresitedi lomani ni kaulotu, o Elder Marion D. Hanks (ka sa mai takali ena Okosita), a kerei keimami na daukaulotu me keimami rawa ni cavuqaqataka e dua na malanivosa me keimami vorata kina na bolebole ni bula oqo: “E sega ni dua na madigi, sega ni dua na leqa, sega ni dua na ka e yaco e rawa ni virikovuta se vakacacana se lewa na nona yalodina e dua na tamata.”26
E vakadinadinataka ni sega ni vakakina ki na veibolebole kece eda dau sotava ia e dina ena veika vakayalo. Au dau taleitaka tu ena noqu bula na ivakasala oqo.
E dua na vuna sa rui levu kina na mate ena Titanic ni lailai na velovelo. Se vakacava na levu ni veivakatovolei eda sotava ena bula oqo, sa vakarautaki tu ena Nona Veisorovaki na iVakabula na velovelo me rauti keda kece. Vei ira era nanuma ni sega ni dodonu na veivakatovolei era sotava, na Veisorovaki sa bonata na veika sega ni dodonu kece ni bula.27
E dua na bolebole vakatabakidua vei ira sa yali eso na nodra daulomani oya me ra lako tani mai na kena nanumi tiko na madigi ni bula oqo sa yali. E vakavuqa ni o ira era dau mate dole era sa dau vakaraitaka na veika cecere era sa rawata, na gagadre ni lomadra, kei na taledi. Ena lailai ni noda kila, eda dau osivaka na veika ena sega ni caka rawa kei na sere ni lomada. E vakamacalataki oqo me mate ni tu e lomamu na nomu ivakatagi. Na ivakatagi eke e vakaibalebaletaki ki na veika kecega a sega ni qaravi rawa. Ena so na gauna era sa dau vakavakarau tu vakalevu eso na tamata ia mani sega ni basika na madigi me vakayacori kina ena bula oqo.28 E dua vei ira na serekali taleitaki dau cavuti vakavuqa, na Elegy Written in a Country Church-Yard mai vei Thomas Gray, e tukuni kina na veimadigi calati vakaoqori:
Na madigi e vakayali e rawa ni vuna na matavuvale, cakacaka, taledi, veika e kilai tu, se na veika tale eso. Na veika kece oqo era mai tamusuki koso vei Sisita Corbett. Eso na sere a sega ni lagata kei na veika a rawa ni cakava a sega ni rawa ena bula oqo. Ia ni laurai yani ena iloilo rabailevu ka makare ni kosipeli, ka sega ena iloilo vakaiyalayala ni bula ga oqo, eda kila na icocovi tawayalani sa yalataka na Tamada dau loloma ena Nona yavu. Me vaka a vakatavulica o Paula na Apositolo, “Sa sega na mata sa kunea, se na daliga sa rogoca, ka sa sega ni curu ki na loma ni tamata, na veika sa vakarautaka na Kalou me nodra sa lomani Koya.”30 Na qaqani dua na serenilotu taleitaki e solia na vakacegu, sautu, kei na iloilo makare: “Ena rogoca ko Jisu, [na] sere ni lomaqu.”31
E kaya na iVakabula: “Ia mo dou yalo vakacegu… mo dou tiko lo, mo dou kila niu sa Kalou.”32 Sa noda na Nona yalayala ni da lagata vata kei ira na luveda “era na sere lako ena reki tawamudu.”33 Ena yaca i Jisu Karisito, na noda iVakabula, emeni.
Show References
-
1. Raica na Joni 16:33.
-
2. Raica na Mosaia 18:8–9; raica talega na 2 Nifai 32:7.
-
3. Raica na Boyd K. Packer, “The Play and the Plan” (Nodra yasanibuka na itabagone qase cake ni iVakarau ni Vuli ena Lotu, 7 ni Me, 1995), 3: “Ena bula oqo, eda vaka e dua e curu yani ki na dua na vale ni vakatasuasua ni se qai cereki cake na ilatilati ena ikarua ni iwasewase. Eda sa calata na iMatai ni iWasewase … ‘Ia era qai bula mamarau me tawamudu’ a sega vakadua ni bau volai ena ikarua ni iwasewase. Na malanivosa oqori e tiko ena ikatolu ni iwasewase ni sa wali na veika kece e sega tu ni kilai ka vakadodonutaki.” Raica talega na Neal A. Maxwell, All These Things Shall Give Thee Experience (1979), 37: “Na Kalou … e raica rawa na itinitini mai na itekivu … Na fika oqo … e dua na ka eda sega ni rawa ni kila na tamata. Eda sega ni raica rawa na kena isoqoni baleta ni sega ni se tu kece vei keda na kena naba. Eda lokataki tu ena vuku ni gauna ka yalani tu na noda rai ena bula oqo.”
-
4. O ira era mate ni se bera ni yacova na yabaki ni vakatulewa vakataki ira era na vakabulai ki na matanitu vakasilesitieli (raica na Vunau kei na Veiyalayalati 137:10). O ira era sa mate ka ra se bera ni kila na kosipeli ka ra na ciqoma beka kevaka a soli vei ira na madigi era na vakaivotavota talega ena Matanitu Silesitieli (raica na Vunau kei na Veiyalayalati 137:7). Me kena ikuri, o ira a sega soti ni dodonu sara na nodra bula ena yaco na gauna mera na vakalougatataki ena dua na bula e vinaka cake mai na bula oqo (raica na Vunau kei na Veiyalayalati 76:89 ).
-
5. Raica na Conway B. Sonne, A Man Named Alma: The World of Alma Sonne (1988), 83.
-
6. Raica na Sonne, A Man Named Alma, 84.
-
7. Cakacaka 10:34; raica talega “The Sinking of the World’s Greatest Liner,” Millennial Star, 18 ni Epe., 1912, 250.
-
8. Raica na Millennial Star, 18 ni Epe., 1912, 250.
-
9. O Elder Sonne e momo nei Elder L. Tom Perry.
-
10. Raica na Sonne, A Man Named Alma,83.
-
11. Raica na Sonne, A Man Named Alma, 83–84; raica talega na “From the Mission Field,” Millennial Star, 18 ni Epe., 1912, 254: “Releases and Departures—O iratou na daukaulotu ka cavuti oqo na yacadratou eratou sa vagalalataki ena dokai ka ratou sa suka yani ki vale ena ika 13 ni Epereli, 1912, ena s.s. Mauretania. Mai Peritania—Alma Sonne, George B. Chambers, Willard Richards, John R. Sayer, F. A. Dahle. Mai Netherlands—L. J. Shurtliff.”
-
12. Raica na Vakatekivu 44:30–31, 34.
-
13. Ena Frank Millward, “Eight elders missed voyage on Titanic,” Deseret News, 24 ni Julai, 2008, M6.
-
14. Raica na “Friend to Friend,” Friend, Maji 1977, 39.
-
15. Raica na David A. Bednar, “Na Yalo Loloma ni Turaga,” Liaona, Me 2005, 99–102.
-
16. Raica na Vunau kei na Veiyalayalati 59:21.
-
17. Raica na Alama 36:30.
-
-
19. Veivakatarogi kei na makubui Irene Corbett o Donald M. Corbett, Oct. 30, 2010, mai vei Gary H. Cook.
-
-
-
22. Alama 60:13.
-
23. E matata na iVakabula ena nona kaya ni “dredre sara me sega ni yaco na veivakacalai: ia sa na ca sara vua sa vakavuna na veika oqo!” (Luke 17:1).
-
24. Wase 89 ni Vunau kei na Veiyalayalati—“na ivakarau kei na loma ni Kalou me ra bula kina ko ira kece na lewe ni lotu ena gauna oqo” (tikina e 2)—sa dau vakalougatataki ira vakalevu cake tikoga na Yalododonu Edaidai.
-
25. Raica na Vunau kei na Veiyalayalati 42:22–24.
-
26. Raica na “Will,” Poetical Works of Ella Wheeler Wilcox (1917), 129.
-
27. Raica na “Na Veisorovaki,” Vunautaka na Noqu Kosipeli: iDusidusi ki na Veiqaravi ni Daukaulotu (2004), 51–52.
-
28. Raica na “The Song That I Came to Sing,” ena The Complete Poems of Rabrindranath Tagore’s Gitanjali, ed. S. K. Paul (2006), 64: “Na sere meu mai lagata e se bera tikoga ni lagati me yacova nikua. / Ena veisiga au vakawataka ka luvata tale na noqu iyaya ni qiriqiri.”
-
29. Thomas Gray, “Elegy Written in a Country Church Yard,” ena The Oxford Book of English Verse, ed. Christopher Ricks (1999), 279.
-
30. 1 Korinica 2:9.
-
31. “Rarama na Yaloqu,” Sere ni Lotu, naba 135.
-
32. Vunau kei na Veiyalayalati 101:16; raica talega na Same 46:10.
-
33. Vunau kei na Veiyalayalati 101:18; raica talega na Vunau kei na Veiyalayalati 45:71.


c: text/html

text:
Na kilai vakavinaka tiko ni cava na vuna ni kosipeli kei na cava na vuna, ni matabete ena vukei keda meda raica na inaki vakalou ni ka kecega oqo.
Au taleitaka na madigi totoka oqo meu mai soqoni vata kei kemuni na veitacini matabete ka reki vata kei kemuni ena veivakurabuitaki kei na totoka ni kosipeli i Jisu Karisito. Au vakavinavinakataka na nomuni vakabauta, na nomuni cakacaka vinaka, kei na nomuni ivalavala dodonu gugumatua.
Eda umanaki vata tiko ena dua na ivau ni noda sa mai ciqoma ka tabaki taucoko ki na matabete ni Kalou mai vei ira sa vakaedaumeni tu ena lewa ni matabete tabu kei na kaukauwa. Oqo e sega ni veivakalougatataki lailai. Oqo e dua na ilesilesi tabu.
Na Kaukauwa ni Cava na Vuna
Au a vakasamataka wale tikoga oqo e rua na veikacivi bibi au a ciqoma niu mai lewena na matabete ena Lotu.
Na imatai vei ira na veikacivi oqo a yaco mai niu se dikoni tiko. Au a lako vata kei noqu matavuvale ki na tabana ni Lotu mai Frankfurt, e Jamani. Keimami a vakalougatataki ena vuqa na tamata vinaka ena neimami tabana. A dua vei ira o neimami peresitedi ni tabana, o Baraca Landschulz. Au dau qoroi koya vakalevu, e dina ga ni vaka toka me dau vosa vakadodonu, cakacaka vakasavasava, ka dau dara wasoma tu ga na sutu loaloa. Au nanuma lesu na gauna ni veiwali kei ira na noqu itokani vakacauravou baleta ni vaka me dau vukivuki toso vakamalua tu ga o neimami peresitedi ni tabana.
Au dredre niu mai vakasamataka tiko ena gauna oqo baleta ni rawa sara ga ni ra raici au o ira na itabagone ena Lotu nikua ena sala vata ga oqo.
Ena dua na Siga Tabu, a kerei au o Peresitedi Landschulz me keirau veivosaki mada. Na imatai ni noqu vakanananu o ya, “Na cala cava beka au cakava?” Au sa vakanananutaka e vuqa na ka au a cakava beka ka vakavuna me rau sa na veivosaki e dua na peresitedi ni tabana kei na dua na dikoni.
A sureti au yani o Peresitedi Landschulz ki na dua na rumulailai ni vuli—na neitou valenilotu e sega kina na valenivolavola nei peresitedi ni tabanalevu—a qai tukuna vei au e kea meu sa kacivi meu peresitedi ni kuoramu ni dikoni.
“Oqo e dua na itutu bibi,” a kaya, a qai vakamacalataka sara kina vakamalua na vuna. A vakamacalataka na veika sa namaka tiko na Turaga vata kei au meu vakayacora kei na sala au rawa ni vukei kina.
Au sega ni kila na veika e vuqa a kaya, ia au nanuma vinaka tiko na ka au a vakila. A vakasinaiti au e dua na Yalo vakalou ni sa vosa tiko o koya. Au a rawa ni vakila ni oqo na Lotu ni iVakabula. Kau nanuma kina ni veikacivi a tukuna vei au a veivakauqeti ni Yalo Tabu. Au nanuma sara niu sa curu mai tautuba ni rumu ni vuli lailai o ya ena yalo e qaqa cake mai na kena e liu.
Sa mai sivi oqo e voleka ni 60 na yabaki mai na siga o ya, kau se vakamareqeta tikoga na yalo o ya ni veivakabauti kei na loloma.
Niu vakasamataka lesu tiko na ka o ya, au saga meu nanuma rawa na iwiliwili ni dikoni era a tiko ena neitou tabana ena gauna o ya. Keu nanuma vakavinaka, au vakabauta ni rua ga. Ia, ena rawa beka ni dua na vakanananu levu oqo.
Ia e sega na kauwai ke tiko kina e dua, se dua na daseni na dikoni, au doka vakalevu, kau a vinakata meu veiqaravi ena noqu vinaka taucoko ka meu kua ni vakanuinuikarataki noqu peresitedi ni tabana se na Turaga.
Au raica kina oqo ni a rawa beka vei peresitedi ni tabana me a vakayacora tu ga yani me rawa na nona kacivi au ki na itutu oqo. A rawa sara ga vua me a kacivi au tu la ena loma ni olo se gauna ni neimami soqoni ni matabete me tukuna kina vei au niu sa peresitedi vou ni kuoramu ni dikoni.
Ia, a dabe vata kei au ka vukei au meu kila vakavinaka sega walega, na cava na noqu ilesilesi kei na itavi vou ia, ka vakabibi cake, na cava na vuna.
O ya e dua na ka kau na sega ni guilecava rawa vakadua.
Na inaki ni italanoa oqo e sega ni mai vakamacalataki wale tu ga kina na ivakarau ni kena vakayacori na veikacivi ena loma ni Lotu (e dina ga ni oqo e dua na lesoni totoka ni kena sala dodonu me ra vakayacori kina). Ia oqo sa ivakaraitaki vei au ni kaukauwa veivakauqeti ni veiliutaki ni matabete e vakayadrata kina na yalo ni tamata ka veivakauqeti me cakacakataki yani.
E gadrevi me da daunanuma tiko na kedra inaki tawamudu me baleta na veika eda sa vakaroti kina meda cakava. Na itekitekivu ni ivakavuvuli ni kosipeli me sa tiki ni noda gacagaca ni bula, ke mani rawa sara ga meda vulica ka baci vulica tale. E sega ni kena ibalebale o ya ni kena cakacaka oqo me sa laki vakarau tu ga ni ka se ka vakavucesa. Ia, ena gauna eda vakavulica kina na yavu ni ivakavuvuli oqo ena noda loma ni itikotiko se ena lotu, sa qai yaco na yalomaqusa katakata ki na kosipeli kei na bukawaqa ni ivakadinadina me kauta mai na rarama, na loma vinaka, ka reki na yalodra o ira eda vakavulica.
Mai vei koya na dikoni tabaki vou ki vua na bete levu qase duadua, sa tu vei keda na lisi ni cava e rawa se meda na cakava ena noda ilesilesi ni matabete. Na cava era ka bibi ena noda cakacaka, ka sa gadrevi meda na vakayacora sara. Ia sa tiko ena loma ni cava na vuna na veiqaravi ni matabete eda na raica kina na kena bukawaqa, gagadre, kei na kaukauwa ni matabete.
Na cava na veiqaravi ni matabete e vakavulica vei keda na veika meda na cakava. Na cava na vuna e vakauqeta na yaloda.
Na cava e vakaraitaka, ia na cava na vuna e veisautaka.
Na Vakaitamera ni Veika “Vinaka” me Vakayacori
E dua tale na veikacivi ni matabete au a vakasamataka tiko a yaco mai vei au ena vuqa na yabaki a tarava niu sa mai vakamatavuvale. Keitou a toki lesu ki Frankfurt, e Jamani, ka se qai toro cake sara ga na noqu itutu vakacakacaka ka gadrevi kina na noqu gauna taucoko kei na veiqaravi. Ena gauna ni noqu bula osooso oqo, a solia vei au o Elder Joseph B. Wirthlin na veikacivi meu laki peresitedi ni iteki.
Ena neirau veivakatarogi, a veiciciyaki sara vakalevu na noqu vakasama, ka sega mada ni oka kina niu lomaleqataka tiko ni na sega na gauna meu na vakayagataka ena veikacivi oqo. E dina niu yalomalumalumu ka doka na veikacivi oqo, au a lomaleqataka vakalailai na noqu rawa ni ciqoma. Ia o ya e dua ga na vakasama totolo baleta niu sa kila ni o Elder Wirthlin sa kacivi mai vua na Kalou ka sa cakava tiko na cakacaka ni Turaga. Na cava tale meu na cakava, au sa na ciqoma ga?
Ena so na gauna eda na butu yani ki na butobuto ena vakabauta, ka yalonuidei ni na veivakarautaki na Kalou ena yavu ni veika kece eda na vakayacora. Au sa mani ciqoma ena marau, niu kila ni na veivakarautaki ga na Kalou.
Ena itekitekivu ni ilesilesi oqo, keimami a kalougata na iteki ni ra mai veituberi vei keimami ena neimami vanua eso na qasenivuli kei na iliuliu cecere ena Lotu—me vakataki Elder Russell M. Nelson kei Peresitedi Thomas S. Monson. E vaka na tegu vakalomalagi na nodra veituberi ka veivakauqeti sara vei keimami. Se tiko ga vei au na veika au vola ena gauna ni vuli oqori. Era a vakaraitaka vei keimami na Veitacini oqo na raivotu me keimami kila na ibalebale ni kena tauyavutaki na matanitu ni Kalou ena kena tarai cake na ivakadinadina yadudua ka vaqaqacotaki na matavuvale. Era a veivuke me keimami raica na sala me keimami vakayagataka kina na dina ni kosipeli kei na ivakavuvuli ki na neimami dui ituvaki ena neimami dui gauna. Dua tale na kena itukutukuni, era a vakavulica vei keimami na iliuliu veivakauqeti me keimami raica na cava na vuna ni kosipeli, ka keimami sa vakavakarau me keimami cakacaka vagumatua yani.
A sega ni dede na neimami sa raica sara na veika e vuqa e rawa ni saga me cakava na mataveiliutaki ni iteki—e vuqa sara, ni ka dina, kevaka me keimami a sega ni tuvanaka na veika me vakaliuci e veivakauqeti, keimami na rawa ni calata me vakayacori na kena era bibi cake. Sa levu cake mai na veika me vakaliuci, ka muataki tani kina na neimami raica vakatabakidua na kila a wasea vei keimami o iratou na Veitacini. A vuqa sara na veika “vinaka,” ia era sega ni bibi taucoko.
Keimami a vulica kina e dua na lesoni bibi: e ka dina ni dua na ka vinaka e na sega ni kena inaki sara me vakayagataki kina na noda gauna se iyau ni veiqaravi. Na noda itaviqaravi, vakavure-ka, kei na tuvatuva me na vakauqeti ga ena yavu ni cava na vuna ni veiqaravi ni noda matabete ka segai ena itovo ukutaki se gagadre vakalekaleka. Kevaka e sega, ena rawa ni vakacala na noda sasaga, vakamalumalumutaka na noda kaukauwa, ka coriti keda ki na noda dui sakisaki, vakayalo se vakayago, ka ra sega ni tiko ena usutu ni cakacaka vakatisaipeli.
Kemuni na veitacini, eda sa kila na veika taucoko e gadrevi kina na bula vakaivakarau, meda raivakatabakidua tiko ga ki na veika sa tiko kina na kaukauwa cecere sara me vakatorocaketaki kina na noda lomana na noda Kalou kei ira na wekada, vakabulabulataki ni vakamau, kei na tarai cake ni matanitu ni Kalou e vuravura. Me vaka ga e dua na kau vuata e levu na tabana ka draudrau vinaka, eda sa gadrevi vakakina meda dau samaka na noda bula me rawa ni da vakayagataka na noda igu kei na gauna me vakayacori rawa kina na keda inaki dina—o ya meda “vuataka na vua vinaka”!1
O Sega ni Tiko Duadua
Meda qai kila vakacava na ka meda digitaka? Sa tu na noda ilesilesi yadua meda vakadeitaka oqo vakaikeda. Ia, eda sa vakaroti meda cakava oqo me da na vulica vagumatua na ivolanikalou, tugana na nodra vosa na parofita, ka masu vagumatua vakaidina e vakasinaiti ena vakabauta.
Kemuni na taciqu, na Kalou e yalodina. Mai vua na Yalo Tabu, ena tukuna mai na veivakacegui ki na noda vakasama kei na yaloda me baleta na salatu meda na muria ena veigauna yadua ni noda bula.
Kevaka sa savasava tu na yaloda—kevaka meda kakua ni vakasaqara na veika meda vakalagilagi ga kina ia me vakalagilagi ga kina na Kalou sa Cecere Sara, kevaka meda saga meda vakayacora na Nona lewa, kevaka eda sa gadreva meda vakalougatataka na nodra bula na noda matavuvale kei na wekada—eda na qai sega ni laivi meda lako duadua tu. Me vaka sa dau vakavotuya tiko vei keda o Peresitedi Monson, “Ia ni da sa qarava tiko na cakacaka ni Turaga, sa ganiti keda na nona veivuke na Turaga.”2
Na Tamamudou Vakalomalagi “sa lako vata tiko kei kemudou. [E] na tiko e yasamudou imatau ka tiko talega ena yasamudou imawi, ia na [Nona] Yalo Tabu e na tiko e yalomudou, era na vakavolivoliti kemudou na [Nona] agilosi, ka laveti kemudou cake.”3
Na Kaukauwa ni Nomu Vakayacora
Kemuni na veitacini, na veivakalougatataki vakalou ni veiqaravi ni matabete ena mana ga ni da cakacaka vagumatua, noda gadreva meda solibula, kei na gagadre meda cakava na ka e dodonu. Sai keda oqo meda na cakacaka yani ka sega ni vakayarayarataki meda qai cakava. E totoka ni da vunau, ia na vunau vakaoqo ke sega ni veimuataki ki na kena vakayacori sa vaka ga na bukawaqa e sega na kena katakata se wai e sega ni vakaotia na karamaca.
Ni da vakayacora na vunau sa yaco na yameyame ni veivakasavasavataki ni kosipeli me tubu ka vakawaqara na yaloda na kaukauwa ni matabete.
E kaya o Thomas Edison, na turaga a tekivuna na cina (lightbulb) e vuravura ni “ka yaga ni dua na vakasama e vakavotukana ena kena vakayacori.”4 Ena sala vata oqo, ena ka talei sara na ivakavuvuli ni kosipeli ni sa vakayagataki.
Meda kakua ni vakatara na ivakavuvuli ni matabete me tu walega e yaloda ka sega ni vakayagataki ena noda bula. Kevaka e tiko e dua na vakawati se matavuvale e gadrevi me vueti—se noda beka—meda kakua ni wawa ka wanono tiko. Ia, meda sa vakavinavinakataka na Kalou ena vuku ni ituvatuva ni bula marau ka oka kina na vakabauta, veivutuni, veivosoti, kei na tekivu vou. Ni vakayagataki na ivakavuvuli ni matabete eda sa qai okati meda tagane vakawati, tama, kei na gonetagane eda kila vakavinaka na cava na vuna ni matabete kei na kena kaukauwa me taura tale ka taqomaka na totoka kei na savasava ni matavuvale tawamudu.
E dau gauna vinaka na koniferedi raraba meda vakarorogo ka laki vakayacora. O koya gona me da sa “[qai] … muria na vosa, ka kakua ni rogoca walega.”5 Kemuni na veitacini, au sa sureti kemuni kina mo ni vakasamataka mada na nodra vosa na italai ni Kalou ena mua ni macawa oqo. Mo tekiduru sara. Kerea vua na Kalou, na Tamada Vakalomalagi me vakararamataka na nomu vakasama ka me vakaceguya na yalomu. Masuta na Kalou mo dusimaki ena nomu bula ena veisiga, ena nomu itavi ena Lotu kei na veibolebole ena gauna oqo. Mo muria na veivakauqeti ni Yalotabu—kakua tale ni wawa. Ni ko cakava kece oqo, au yalataka ni na sega ni laivi iko na Turaga mo lako duadua tu.
Vosota Tikoga
Eda kila ni se vakacava sara na veika vinaka eda nanamaki kina, e vakavuqa me dau sega ni yaco taucoko. Eda dau caka cala ena noda bula vakakina ena noda veiqaravi ni matabete. Ena so na gauna eda dau tarabe ka yaco koso.
Ena gauna e vakasalataki keda kina na Turaga meda “vosota ka gumatua tikoga me yacova [ni da] sa vinaka sara,”6 sa kila tu o Koya ni na taura na gauna kei na yaloqaqa. Na kilai vakavinaka tiko ni cava na vuna ni kosipeli, kei na cava na vuna ni matabete, ena vukei keda meda raica na inaki vakalou ni ka kecega oqo. Ena solia vei keda na veivakauqeti ka vaqaqacotaki keda meda cakava na ka dodonu, ena gauna mada ga ni ra dredre. Na noda raicamatua tiko na yavu ni ivakavuvuli ni bulataki ni kosipeli ena vakalougatataki keda ena rai dodonu, vuku, kei na veidusimaki.
“Dou gumatua sara meda vakuria tiko ga na inaki uasivi oqo?”7 Io, kemuni na taciqu, eda na cakava!
Ni da dusimaki tiko ena Yalo Tabu, eda na vuli mai na noda cala. Kevaka meda tarabe, eda na tucake. Kevaka eda sa malumalumu mai, eda na toso ga. Eda na sega ni yamekemeke; eda na sega ni soro.
Ni da sa mataveitacini qaqa ni kosipeli tawamudu ni Kalou, eda na tu vata, dua ga na keda ivua, ka raica vakatabakidua tiko na ivakavuvuli ni kosipeli vakalesuimai i Jisu Karisito ka qarava na noda Kalou kei ira na wekada ena yalo ni vakavinavinaka kei na loloma.
E Bula Tiko na Kalou!
Kemuni na taciqu lomani, au sa vakadinadinataka vei kemuni nikua, ni sa bula tiko na Kalou na Tamada kei na Luvena, o Jisu Karisito. E ratou bula dina tiko! E ratou sa tiko dina!
Ko ni sega ni tiko duadua. E kauwaitaki kemuni na Tamamuni Vakalomalagi ka gadreva o Koya me vakalougatataki kemuni ka vakataudeitaki kemuni ena ivalavala dodonu.
Mo ni kila tiko ni sa vosa tiko na Kalou vei ira na kawatamata ena noda gauna oqo. Ena vosa vei kemuni o Koya!
A raica dina o Parofita Josefa Simici na ka a kaya ni a raica. Sa vakalesuimai ki vuravura na Lotu i Jisu Karisito ni Yalododonu Edaidai ena kaukauwa kei na lewa ni Kalou sa Cecere Sara.
Sa noqu masu ni da na duavata tiko na lewe ni Nona matabete, eda na domo vata tiko ki na cava na vuna ni veiqaravi ni matabete ka vakayagataka na ivakavuvuli ni kosipeli vakalesuimai me vakavouya na noda bula kei na nodra bula eda qaravi ira.
Ni da vakayacora oqo, ena yaco na kaukauwa tawamudu ni Veisorovaki me vakasavasavataka, samaka, ka vakamakaretaka na yaloda kei na noda itovo me yacova ni da sa yacova na ka e vinakati vei keda. Sa noqu ivakadinadina oqo ena yaca tabu i Jisu Karisito, emeni.
Show References
-
1. Maciu 7:18
-
2. Thomas S. Monson, “Meda Vuli, Vakayacora, Meda Vaka sa Namaki,” Liaona, Nove. 2008, 62.
-
-
4. Thomas Edison, ena Elbert Hubbard, Little Journeys to the Homes of Good Men and Great, Book 2 (1910), 155.
-
5. Jemesa 1:22.
-
-

robotstxt: allowed

filter: keep


text:
E gadrevi me vakayagataki na matabete me basika kina na vinaka. O ni sa kacivi mo ni “tucake ka rarama mai,” mo ni kakua ni vunitaka tiko na nomuni rarama ena butobuto.
Ena dua na gauna lekaleka sa oti au a tiko voli mai Sauca Aferika ka sikova e dua na vale vata kei Thabiso, na imatai ni ivukevuke ena kuoramu ni bete ena Tabanalevu na Kagiso. Erau a masulaki ira tiko na lewe ni kuoramu era luluqa tu o Thabiso kei na nona bisopi, o koya e vakatulewa ka tu vua na idola me baleta na kuoramu, ka rau vaqara na veivakauqeti me baleti koya me sikovi kei na sala me vukei kina. Erau vakauqeti me rau sikova na vale nei Tebello, ka rau sureti au meu lako vata kei rau.
Ni keirau lakosivita rawa ga na koli cudrucudru ivakatawa, keirau sa laki tu ena nodratou rumu ni gade vata kei Tebello, e dua na cauravou yalomalua sa sega tiko ni mai lotu baleta ni sa dau ogaoga vakalevu ena veika tale eso ena Sigatabu. E madua toka ia e marau ni ciqomi keitou ka sureti iratou na nona matavuvale me ratou mai tiko vata kei koya. E vakaraitaka na bisopi na nona loloma me baleta na matavuvale kei na nona gagadre me vukei iratou me ratou yaco me matavuvale tawamudu ena nodratou vauci ena valetabu. A yavalati sara na yalodratou ka keimami vakila na kaukauwa ni Yalo Tabu ka dusimaka na veivosa kei na veivakanananu.
Ia na veimalanivosa nei Thabiso e duatani kina na veisiko oya. E kena irairai vei au ni vosa tiko na bete gone oqo ena nodra vosa na agilosi—na veimalanivosa ni loloma keitou kila vinaka kece ka tarai ira vakalevu cake na nona itokani. “Au dau taleitaka vakalevu na veigauna kece au veitalanoa kina kei iko mai valenilotu,” e kaya yani o koya. “O dau tauca na vosa vinaka me baleti au. Kila nodatou timi ni soka sa sega sara ga ni basika cake tale ni o sa yali. O sa rui dau mataitaka o iko.”
“Vosoti au,” e sauma mai o Tebello. “Au na lesu tale yani vei kemudou.”
“Sa dua na ka marautaki oqori,” e kaya o Thabiso. “O se nanuma tiko na nodaru vakarautaki kedaru tiko me daru laki kaulotu? E rawa beka ni daru tekivu tale?”
“Io,” e tukuna tale mai o Tebello, “Au vinakata meu lesu tale yani.”
E rairai na marau levu duadua beka au sota kaya niu dua voli na daunivakasala ena mataveiliutaki raraba ni Cauravou na noqu raici ira na Matabete i Eroni e vuravura taucoko ena nodra vakayagataka na kaukauwa ni Matabete i Eroni. Ia ena so tale na gauna au dau vakadinadinataka, ena yalo rarawa, ni so na cauravou era sega tu ni kila na levu ni ka vinaka e rawa ni ra cakava ena kaukauwa e tu vei ira.
Na matabete na kaukauwa kei na dodonu mai vua na Kalou Vakataki Koya me da veiqaravi kina vei ira na Luvena. Isa, kevaka walega me rawa vei ira na cauravou yadua, na Matabete i Eroni yadua, me ra kila vakavinaka sara ni tu ena nodra matabete na idola ni nodra veiqaravi na agilosi. Kevaka walega me rawa ni ra kila ni nodra na itavi tabu me ra vukei ira na nodra itokani me ra kunea na sala ka na kauti ira yani vua na iVakabula. Kevaka walega me ra kila ni na solia vei ira na Tamada Vakalomalagi na kaukauwa me ra vakamacalataka vakamatata ena yalodina na dina ni kosipeli vakalesui mai me ra vakila kina na tani na dina sega ni cakitaki rawa ni vosa i Karisito.
Kemuni na cauravou lomani ena Lotu, meu taroga mada vei kemuni e dua na taro kau nuitaka ni o ni na tugana tu e yalomuni ena vo ni nomuni bula. Na kaukauwa cecere cava tale beka e rawa ni o rawata e vuravura mai na matabete ni Kalou? Na kaukauwa cava beka e rawa ni cecere cake mai na noda rawata me da vukea na Tamada Vakalomalagi ena kena veisautaki na nodra bula na kai noda, me vukei ira yani ena sala ni marau tawamudu ena nodra vakasavasavataki mai na ivalavala ca kei na caka cala?
Me vaka na veikaukauwa kecega, e gadrevi me vakayagataki na matebete me basika kina na vinaka. O ni sa kacivi mo ni “tucake ka rarama mai” (V&V 115:5), mo ni kakua ni vunitaka nomuni rarama ena butobuto. O ira ga era yaloqaqa era na wili vata kei ira era sa digitaki. Ni o vakayagataka na kaukauwa ni nomu matabete tabu, ena levu cake na nomu yaloqaqa kei na yalodei. Kemuni na cauravou, o kila ni dau gauna vinaka duadua vei iko na gauna o qarava tiko kina nona cakacaka na Kalou. O kila ni o dau mamarau vakalevu duadua ena gauna o vakaogai iko tiko kina ena cakacaka vinaka. Vakalevulevuya na kaukauwa ni nomu matabete ena nomu bula savasava ka bula kilikili.
Au vakuria na domoqu ena kaci a vakayacora o Elder Jeffery R. Holland ena ono na vula sa oti mai na itutu ni vunau oqo. “Au vaqara tiko,” e kaya o koya, “na tagane gone kei na qase ka ra kauwaitaka tiko na ivalu oqo ni vinaka kei na ca me ra curu mai ka vosa. Eda vala tiko.” E tomana, “… Au kerea e dua na domo kaukauwa cake ka yalodina cake, na domo me sega walega ni vorata na ca … , ia me domo ni vinaka, me domo ni kosipeli, me domo ni Kalou” (“We Are All Enlisted,” Liaona, Nove. 2011, 44, 47).
Io, kemuni na Matabete i Eroni, eda vala tiko oqo. Ia ena ivalu oqo, na sala vinaka duadua me da taqomaki keda kina mai na ca sai koya me da tutaka vakaukauwa sara na dodonu. E sega ni rawa ni o rogoca na vosa ca qai vaka mo sega ni rogoca. E sega ni rawa ni o sarava, duadua se kei ira tale eso, na iyaloyalo o kila ni vakasisila me qai vaka ni o sega ni raica. E sega ni rawa ni o tara e dua na ka dukadukali me qai vaka ni sega ni dua na ka. E sega ni rawa ni o wele voli ga ni segata o Setani me vakarusa na veika e taucoko ka savasava. Ia, mo tucake doudou ena vuku ni veika o kila ni dina! Ni o rogoca se raica e dua na ka e vakawaleni kina na ivakatagedegede ni Turaga, nanuma o cei o iko—e dua na sotia ni mataivalu ni Kalou Vakataki Koya, ka vakaiyaragi tu ena Nona matabete savasava. E sega tale ni dua na iyaragi vinaka cake me vorati kina na meca, na tama ni lasu, mai na dina ka na lutu mai gusumu ena nomu vakayagataka na kaukauwa ni matabete. E vuqa vei ira na nomu ilawalawa era na rokovi iko ena nomu yaloqaqa kei na nomu dina. Eso ena sega. Ia oqori e sega ni dua na ka. O na rawata na nona vakarokoroko kei na veivakabauti nei Tamada Vakalomalagi baleta ni o vakayagataka na Nona kaukauwa mo rawata kina na Nona inaki.
Au kacivi ira kina na mataveiliutaki kece sara ni veikuoramu ni Matabete i Eroni me ra vakarewataka tale na tawake ni bula galala ka cokonaka ka liutaka na nomu mataivalu. Vakayagataka na nomu kaukauwa ni matabete ena nomu sureti ira era tu wavoliti iko me ra lako mai vei Karisito ena veivutuni kei na papitaiso. E tu vei iko na nona veivakadonui kei na kaukauwa na Tamada Vakalomalagi mo cakava kina.
Ena rua na yabaki sa oti, niu veisiko voli mai Santiago e Chile, a vakauqeti au vakalevu o Daniel Olate, e dua na cauravou ka dau salavata vakalevu kei ira na daukaulotu. Au kerei koya me volavola mai vei au, ena nona veivakadonui au na wilika kina vei kemuni e dua na tiki ni nona ivola ena i- meli: “Au se qai yabaki 16 walega, kau sa tabaki ki na itutu vakabete ena Sigatabu. Ena siga vata oya au a papitaisotaka kina e dua na itokani; na yacana o Carolina. Au a vakavulica vua na kosipeli, ka dau lako mai lotu e veigauna ka ciqoma kina na nona icovi ni Torocake Yadudua, ia erau sega ni vakatara na nona itubutubu me papitaiso me yacova ni rau sa qai kilai au ka vakabauti au. E vinakata meu papitaisotaki koya, keirau sa mani wawa kina ena dua na vula me yacova mai na Sigatabu, niu sa qai yabaki 16. Au logavinaka niu vukea e dua na tamata vinaka vakai koya me papitaiso, kau marau niu papitaisotaki koya.”
O Daniel e dua ga vei ira na vuqa na cauravou e vuravura raraba era bulataka tiko na kaukauwa sa nuitaki ira kina na Kalou. E dua tale o Luis Fernando, mai Honduras, a raica ni sa lakova tiko na nona itokani e dua na sala rerevaki ka wasea vua na nona ivakadinadina, a mani vakabula (raica na “E Dua na Veisau ni Yalo,” lds.org/youth/video). Olavo, mai Brazil, ka dua tale na ivakaraitaki. E dua na italatala dina ena nona vuvale (raica na V&V 84:111), a vakauqeti tinana o Olavo me lesu tale ki Lotu (raica na “Reunited by Faith,” lds.org/youth/video). E rawa ni o kunea eso na italanoa oqo kei na vuqa tale e tautauvata kaya ena mataveilawa ni itabagone ena Lotu, youth.lds.org. Wawa mada, na initaneti, na ivakarau ni veimaliwai, kei na tekinoloji tale eso era iyaya sa solia ki ligamuni na Turaga me vukei kemuni ena nomuni cakacakataka na nomuni itavi ni matabete ka vakatetea na revurevu ni dina kei na ivalavala savasava.
Kemuni na cauravou lomani, ni o ni vakayagataka na Matabete i Eroni ena ivakarau au sa vakamacalataka, o ni sa vakarautaki kemuni tiko ki na itavi ena veisiga ni mataka. Ia e levu cake tale na ka o ni sa cakava tiko. Me vakataki Joni na Dauveipapitaisotaki, na Matabete i Eroni ivakaraitaki vinaka oya, o sa vakarautaka tale tikoga na nona sala na Turaga ka vakadodonutaka tiko na Nona salatu. Ni o kacivaka ena yalodoudou na kosipeli ni veivutuni kei na papitaiso, me vakataki Joni, o sa vakarautaki ira tiko na tamata ki na nona lako mai na Turaga (raica na Maciu 3:3; V&V 65:1–3; 84:26–28). Sa dau tukuni wasoma vei kemuni na vanua cecere o ni rawa ni yacova. Oqo na gauna me da cakacakataka kina na veika e tu vei keda oqori, me vakayagataki na kaukauwa sa solia vei iko na Kalou mo vakalougatataki ira kina na tani, kauti ira tani mai na butobuto ki na rarama, ka vakarautaka na sala ni Turaga.
Sa solia vei iko na Lotu na ivolalailai ni iTavi Vua na Kalou e dua na ivurevure me vukei iko mo vulica ka qarava na nomu itavi. Dau vulica wasoma. Tekiduru, vakayawa mai na veika vakatekinoloji, ka vakasaqara na veituberi ni Turaga. Oti qai tucake ka vakayagataka na kaukauwa ni Kalou. Au yalataka ni o na rawata na kena isau mai vei Tamada Vakalomalagi ena ivakarau mo bula kina kei na ivakarau mo vukei ira kina na tani.
Au cavuta na vosa nei Peresitedi Thomas S. Monson: “Kakua ni beca na veivakauqeti kaukauwa ni nomuni ivakadinadina. … Sa tiko vei kemuni na rai mo ni kilai ira rawa kina o ira era tu vakaloloma. Ni sa tiko na matamuni mo ni rai kina, na daliga mo ni vakarorogo kina, kei na yalo mo ni vakila kina, sa qai rawa mo ni dodoliga yani ka vueti ira era itaba vata kei kemuni” (“Mo iVakaraitaki,” Liaona, Me 2005, 115).
Au vakadinadinataka vei kemuni ni ka dina na kaukauwa ni matabete. Au a rawata na noqu ivakadinadina ena noqu vakayagataka na matabete. Au sa raica oti na veitaravi ni cakamana mai vei ira e tu vei ira na kaukauwa ni Matabete i Eroni. Au sa vakadinadinataka na kaukauwa ni cakacaka ni agilosi ni ra vosataka na Matabete i Eroni yalodina na vosa ni vakanuinui e vakasinaiti ena Yalotabu, ka dolava na yalona e dua e gadreva tu na rarama kei na loloma. Ena yaca i Jisu Karisito, na noda Turaga, noda iliuliu, ka noda iVakabula, emeni.


text:
Ni sa Kidavaki mai
Kemuni na iTubutubu, Qasenivuli, Daunivakasala, kei na iLiuliu ni iTabagone lomani:
Ko ni sa kacivi mai vua na Turaga mo ni vukei ira na itabagone mera saumaki rawa mai ki na kosipeli. Sa dua dina na veivakalougatataki totoka oqo! Sa nomuni madigi oqo mo ni tauyavutaka e dua na veimaliwai ni bula taucoko vata kei ira na itabagone talei ka sa nuitaki kemuni kina na Turaga mo ni qarava. Ena nomuni sa kila vakavinaka na veika cecere era vinakata ka gadreva, ko ni sa na rawa ni vukei ira mera sotava vakai ira na veivakalougatataki ni kena vulici ka bulataki na kosipeli ena veisiga yadua.
Na tikina bibi ni nomu veiqaravi o ya na nomu vakavakarau vakayalo vakai iko ena veisiga yadua, oka kina na nomu masumasu, vulica na ivolanikalou, ka talairawarawa ki na ivunau. Keimami sa vakauqeti kemuni mo ni dinata na bulataka tiko na kosipeli ena kena inaki cecere cake mai na kena ka se bera mada ni se bau vakayacori. Ni ko vakayacora oqo, ko na kila vakavinaka kina na sala mo vukei ira kina na itabagone mera vulica na kosipeli ena nodra vulica kei na nodra vakabauta vakai ira, mera raica rawa kina vakai ira na dina ni kosipeli, ka mera vaqaqacotaka rawa kina na nodra dui matavuvale kei ira tale eso ena nodra wasea na veika era sa mai sotava, vuku vakayalo, kei na ivakadinadina.
Ni tubu cake na nomu lomani ira tiko na itabagone, ko na vakasinaiti ena gagadre mo vukei ira mera tauyavutaka e dua na ivakarau tudei ni masumasu yadua, vulica na ivolanikalou, ka talairawarawa ka na muataki ira sara mera saumaki mai. Masulaki ira tiko na itabagone ena veisiga, ka veivosaki vata kei ira na itubutubu, iliuliu, kei ira na qasenivuli me vakacokotaki kina na nomu sasaga. Ena yaco mo rawa-ka sara vakalevu ni ko veivakayaloqaqataki, daunivakasala, ka veitokoni vei ira na itabagone ena veimadigi yadua.
Sa rawa kivei ira yadua na Yalododonu Edaidai bula kilikili mera vakavulica na kosipeli ena ivakarau ni iVakabula. Ni ko vakamuria na nona ivakarau ni bula, ena vukei iko na Yalo Tabu mo kila na veika mo vakayacora. Ena yaco me tubu cake na nomu ivakadinadina, ena titobu sara na nomu saumaki mai, ka ko na vaqaqacotaki mo sotava na veibolebole ni bula oqo.
Me na vakalougatataki kemuni na Tamada Vakalomalagi ena nomuni qaravi ira tiko na Nona itabagone lomani.
Na Mataveiliutaki Taumada


text:
Fiji's Family Network
29 OKOSITA VUKELULU 2012
SIGA 240 MAI NA 366
“NA VEIVAKACEGUI NI GAGADRE ENA BULA NI VAKAWATI ”
SEXUAL INTIMACY
V/VAKAIBALEBALE 5:19
Mevaka na Teira dauloloma ko koya, kei na me yalewa kila sa mata vinaka; MO MAMAU GA ENA SUCUNA ENA VEIGAUNA KECEGA.
NIV TRANSLATION:
A loving doe, a graceful deer--may her breasts satisfy you always, may you ever be captivated by her love.
GOD’S WORD:
A loving doe and a graceful deer. Always let her breasts satisfy you. Always be intoxicated with her love.
DOUAY RHEIMS:
Let her be thy dearest hind, and most agreeable fawn: let her breasts inebriate thee at all times; he thou delighted continually with her love.
YOUNG LITERAL TRANS:
A hind of loves, and a roe of grace! Let her loves satisfy thee at all times, In her love magnify thyself continually.
Masu:
Turaga ni vakararamataka nai tovo ni noqu rai meu raica rawa na veika dina e tu ena nomuni vosa …..emeni
VAKASAMA VAKAYALO:
Taumada au gadreva meda dolava na noda vakasama, meda raica sara vakatitobu na bibi ni noda veivakacegui ena gagadre, au kaya tiko vei keda enai ulutaga qo ka, ni sega ni noda I tovo nai taukei mai Viti me dau veitalanoataki, me vaka na rarama ni dina ni vosa ni Kalou, keina rarama ni kila ka vakavulici, ena rairai yaga meda na nunuva na veiyamotu dromu ni bula vakawati, ka veitalanoa, veiwasei ka veivukei ena so na tikina bibi ni noda bula
Na kena tovolei me caka na vuli ni bula vakawati, sega ni ka bibi era a buli kina na marama mera I yaya ga ni veiyacovi vei keda na turaga, era a buli na marama ena dua nai naki cecere ka tukuna nai vola tabu:
Vakatekivu 2:18
A sa kaya na Kalou ko Jiova, sa sega ni yaga me tiko duadua na tamata, au na bulia e dua na dauveivuke e yaga vua …………
Eda raica eke, nai naki levu duadua a buli kina na marama, me dua nai vukevuke yaga
E tolu nai ulutaga e tiko ena vakasama qo me vaka na:
Veitokani – Companionship
Procreation – Vakatubu kawa
Sexual Intimacy - Veivakacegui ena gagadre
Au na gadreva meda vedovi ka veiwasei enai ulutaga na Sexualy Intimacy, meda yalo vinaka, meda kakua ni vakayagataka nai ulutaga qo me sala ni noda veileti, me vakayagataki na vakasama savasava meda veilaveti cake kina, ka veivakatatataki cake me rawa kina na tubu cake vaka yalo, ka vakauasivi me sereki eso nai vesu lelevu ni noda bula
Au tukuna tiko mai cake, ni dua toka nai ulutaga dredre me dau sereki, baleta ni da vesuki toka ga ena vakasama vaka viti, ni basika mai nai ulutaga qo me veitalanoataki, e vaka me sokanu na yagoda, ka vaka me vutivuti ni veitalanoataki, ka so era nanuma ni sega ni ka Vakalou meda mai veitalanoa taka, eso era nanuma, cava beka na vuna me kau mai kina
Au dau veisiko sara vakalevu mai Viti, kau qarava talega e levu sara na veiwatini e kavoro na nodra vuvale, au cakava e dua na vakadidike, kau yaco sara ena tabana ni Social Welfare, au taura mai kina, ni leqa levu e tiko, sai koya na kena sega ni qarauni na kena vakacegui na gagadre
Au kila ni da sa veitalanoa tiko mai ena dua nai ulutaga, Meda kakua ni tarova na veiyacovi ena loma ni bai ni bula vakawati
Ni kua au gadreva meda na veiwasei enai ulutaga qo: Sexual Intimacy - Veivakacegui ena gagadre
Taumada, tadola mai me rawa ni da veivukei, tovolea mo wasea mai na veika e tu ena nomu bula, baleta ena rawa ni vakabula edua vei keda e leqa tiko na nona matavuvale
E duidui na leqa, e yacovi keda tu na bula ni vakawati, ena rawa ni da na veiwalitaka, io eso era leqa dina tu, ka ra gadreva mera vukei, sega beka ni rawa ni ra na taroga baleta beka e nanuma ni na veiwalitaki, io au vakabauta mai na boto ni utoqu ni rawa meda na veisereki ena dina ni ulutaga qo
Eso vei keda na turaga, e malumalumu dina tu na yagona vakaturaga, so vei keda sa sega beka ni rawa ni veiyacovi ni vakaleqai tale tu eso nai tuvaki ni yagodra vakatagane
E rarama sara na vosa ni Kalou, o keda ga eda butobuto tiko na tamata, eso na vosa e sega ni vakayagataki rawa vei keda, baleta ni tabu ena noda bula vakaitaukei
Au gadreva meu tukuna e vica na vosa eke, me rawa ni rarama sara kina nai tovo ni noda rai, ni levu na vosa e vakayagataka nai vola tabu, e dredre meda veitalanoa kina me vaka na:
Vunau ni soro 21:20
Se sa dakupusi, se na leka, se ca e dua na matana, se sa bu ca, se vaka nana, se ceke …….
Vunau ni soro 22:4
….. Kei koya sa tara na ka sa sega ni savasava ena vuku ni mate, se na tamata sa yau loa na nona wai ni tagane ……
Verse 24
Dou kakua ni vakacabora vei Jiova na ka sa qaqi na qalana, se vorolaki, se ramusu, se sa sele …..
Eda raica eke, ni rarama sara na vosa ni Kalou, e dodonu meda tadola mai, veitalanoa mai, me rawa ni da sereki
Au gadreva meda na veiwase toka ena V/vakaibalebale 5:12 - 19
V/vakaibalebale 5:12
Ulei niu a cata na veivakavulici, ka beca nai vunau na lomaqu, kau sa sega talega ni vakarogoca na domodra era a vakavulici au, ia vei ira era a vakavulici au, kau a bese ni vakalakala na daligaqu, sa vo e lailai meu cakava na ka ca kecega!!!!
Kakua ni beca ni dua e wasea vei iko e dua na dina, yalo vinaka, ciqoma baleta ena rawa ni vukei iko ena dua na gauna
(Verse 15)
E tukuna tiko o Solomoni, mo gunu wai main a nomui keli wai, …….au vakabauta ni levu tu nai keli wai, io edua ga na mata ni wai e dodonu meda na gunu tiko mai kina na tamata vakawati, na mata ni wai oya, okoya ga e tiko mai vale, e dodonu me vakacegui iko tiko ena veigauna e yaco mai na karamaca ni veiyacovi
(Verse 16)
Me sa dui dave voli yani na nomui vurevure, kei na veiuciwai ena saqata ni koro … sega ni rawa nira na gunu taucoko tiko na koro ena nomui keli wai, e vakaibalebaletaka tiko na vuku o Solomoni, sega ni rawa ni ran a gunu talega na koro ena nomui keli ni wai, na mata ni wai qori e dodonu mo vakacegu duadua ga kina o iko ka sega ni nodra talega na vulagi
Vesre 17
Me nomu duaduaga, ka sega ni nomudou vata kei ira na kai tani …….
E vakamatatataki tiko eke, ni mata ni wai o taukena tiko qori, e dodonu me drau veivakacegui tikoga kina kei na watimu, ka sega ni ka ni koro, okoya qori me vakamamautaki ga kina o na watimu ni vakamau …. Emeni
Verse 18
Me kalougata na nomui vurevure ……..
Eda raica eke, ni vakalougatataka na Kalou nai vurevure, se na vanua ni noda veivakacegui, na veivakacegui ni gagadre, edua na ka e vakalougatataka na Kalou, e tiko ikea na bula, na veimositi, na veivolekati, na veilomani, e dua nai solisoli e solia na Kalou, sega ni dua na ka meda nanuma tug a na tamata me dua ga na tiki ni noda bula, au vakabauta ni totoka na vakasama cecere qo, ni dua na tiki ni noda bula kamikamica na tamata qo
Verse 19
Mevaka na Teira dauloloma ko koya, kei na me yalewa kila sa mata vinaka; MO MAMAU GA ENA SUCUNA ENA VEIGAUNA KECEGA.
A hind of loves, and a roe of grace! Let her loves satisfy thee at all times, In her love magnify thyself continually.
Tovolea mada meda rai lesu enai tekitekivu ni veitalanoa ena I matai ni gauna ni sota, sa dua dina na ka kamikamica, eda sega ni via kila na balavu ni gauna eda lako tu kina, sa laki kida na mataka sa ca tale vei iko, o sa vinakata me buto tug a na vuravura, baleta sa kamikamica tikoga mai vei iko na nomudrau tiko vata
Au raica ni tadola sara main a vakasama qo, ka basika talega e levu na vakasama momona, cecere, totoka ka vinaka
Era vakasama dina kece, eso era vakayagataka na Viagra, se era vakayagataka na warusi, kau vakabauta eso era kila tale tu eso na kena veimataqali me vukei kina eso vei keda, io eda sa veikilai toka ga vakaveiwatini
Niu vosa tiko ena vakasama qo, e levu era nanuma beka ni sega ni Va-kalou, ka butobuto beka vei ira ni veitalanoataki, au vakabauta ena rarama ni vosa ni Kalou, e dodonu talega me vakararamataki kina nai tovo ni noda rai
Same 119:130
Ni sa vakamacalataki na nomuni vosa sa qai rarama mai, sa vakavukui kina ko ira sa sega ni vuku …..
Au vakabauta ni dua na gaunisala ni nona veivakararamataki na Kalou, sai koya meda sereka na nona vosa, me rawa ni caudre mai kina na kena rarama, me cinava na noda bula, ka vakararamataka na gaunisala
Ni da tiko ena vakasama qo, ena gadrevi kina meda tadola saraga yani
Na veivakacegui ena gagadre e dua na ka e dodonu meda veitalanoataka vakaveiwatini, baleta e duidui tu na veika e rawa ni vakayacori me sotavi kina na veivakacegui
Vei keda na turaga edua e vakaraitaka toka mai ena noda veitalanoa ena forum, ni sa dodonu talega me vakalailaitaki mada eso na soqo ni vakailawalawa, me da veinanumi, eso na gauna ni davo tu mai vale o vuni marama, sa gagadre toka, qai yali tu beka o tolotolo, sega tiko ni da kila ni sa tekivu me mavoa ka kakana vakamalua tiko e dua na leqa
Meda qai lesu tu ga yani sa mataka tu na vanua, o sa sega tu ni vinaka na nomu bula, o laki veicakayaka ga yani me cegu na lomamu, o mai dalasai tu yani, o vakacegu o iko, kakua ni guilecava na kemui sa talega ena gadreva me vakacegu
Nida lesu mai enai teitei ni sa wawale tu main a yago, qai lako vata tu mai ena walokai, na kakana ga e takoso e matamu, qori na kakana kana vinaka duadua, baleta e sotavi iko ena gauna sara ga o gadreva tu kina
Ni gauna ena sega ni vakacegui kina vakavinaka na karamaca ni bula ni veiyacovi, nai matai ga ni dua e takoso, lutu mai edua na vosa ni veisamei, sa cawadru sara ikea o vuni marama, se o vuni turaga, sega ni gadreva okoya me vakayacora, baleta ga ni o sa sega ni vakacegui koya rawa tiko, san a vakasaqaqara tale okoya e tautuba
Ena mataqali vata talega vei keda na marama, kevaka ena sega ni vakacegui vakavinaka tiko o kemui sa, qarauna vakavinaka, de qai vakasaqara tale I tuba
Au sega ni vakatusa seu vakabulabulataka tiko me rawa ni vakayacori na lasa I tuba, au kaya tiko ga ni bibi na noda raica meda veivakacegui tiko ena lomani bai ni vakawati
E tukuna tiko o Solomoni; Mo mamau ena sucuna ena veigauna kecega ….. na vosa qo ena ganiti keda ruarua na veiwatini, e dodonu mena mamau o vuni marama, ka dodonu talega me mamau o vuni turaga
Na vosa qo na mamau, kenai balebale ni o sa sotavi sara vakavinaka, se sa rauti iko, o sa marautaka, se o sa vakataucokotaki kina, se o sa bula levu
Vei keda na turaga, dau lekaleka ga na noda tiko vata sa oti vei keda, o ira na marama edua balavu toka vakalailai me qai ra vakacegu, drau sa kila tikoga na veika e dodonu me caka me rawa kina na vakacegu
E dua tale na tikina bibi, gauna eda sa vakamakubuni mai kina, sa dau gadreva o Pu me sa laki davo vata tikoga kei ira na makubuna, me sa qai veiqiqiyaki tug a vakaveitalia o Tua, kemuni!!!, o Tua talega e via katakata
Nai talanoa kei Tevita na tui, e tukuna nai vola tabu, gauna sa qase mai kina okoya, sa yabaki vuqa sara, sa qai laki kau mai edua na marama me dau mai luvaiwale, me rau dau moce vata tu kei koya na tui qo, baleta me rawa ni vakatakatari koya tu, nona I tavi ga okoya me dau mokota tu na tui qo me rawa ni katakata vinaka tu ga na yagona
Sa sega ni rawa ni veiyacovi o Tevita, baleta ni sa qase sara, sa gadreva toka ga okoya na katakata
Okoya gona vei kemuni na marama, dau nanumi talega o Tua, veitalia ga ke sa sega ni dua na ka e rawata, e dodonu me dau mokoti tu me rawa ni katakata tiko vakavinaka
Drau tovolea mo drau veivakacegu ena kena cecere duadua ga drau rawata, veitalia kevaka eda sa qase mai
Mai Viti e dredre saraga meda veisautaka e so na ka ena noda bula vakaitaukei
Ni gauna e oti kina na vakamau, mo sa rawata ma na watimu, sa oti saraga I kea na bula ni vakasavasava, sa sega ni qarauni nai sulusulu, sa sega na bula savasava, sa tekivu meda vakadukaduka mai
Ni dua na marama me qai boro damudamu toka mai na tebe ni gusuna, eda sa veikaruvi ka kureitaki liga na kena vo, merau qai veitauliga tiko li, uuuuuuuuuwwwwwiiiiii, era na kaya tale na kena vo, qori raici rau ……..
Drau kakua ni via kauwaitaka na nodra vosa na tamata, drau cakava ga na veika e vinaka vei kemudrau, baleta o ira era vosa tiko mai ya, era na sega ni vukea na nomudrau vuvale ni sa leqa mai, o ira vata qori era na vosa tale ni gauna e yaco kina edua na ka vei kemudrau
Dua na cauravou via leqa toka vakalailai na nona vakasama, qai sa via vakawati tiko, tukuna vua o iratou na nodratou vale, o iko mo sa kakua ni vakawati, baleta ni o iko mada ga o qaravi tu, o laki kauta tale mai edua qori mei kuri ni colacola ga vei kedatou
Vakalailai sa qai vosa cake mai na cauravou qo qai kaya; Ueeeeeeeee koi au talega au via peke!!!
Ena rawa ni da veiwalitaka, io edua ga na ka dina eda mai veitalanoa tiko kina qo, sega ni wasea okoya, na vinaka ni vakasama se leqa ni vakasama, eda gadreva kecega na peke se na vakacegui ni gagadre
Au vakavinavinakataka e dua na tacida ni vakasala tiko vei keda sa qase cake, 50 se 60 me qarauni na kena vakayagataki na Viagra, eso era tukuna na warusi e kaukauwa cake, io drau tauri kemudrau ga vakamalua
Sa rairai kena dodonu ga vei keda, me sa musu sobu eso na ka eda dau vakaogai keda tu kina, vakalevutaki na bula mai vale
Era dau tukuna na dauniveqaravi vua na tui mai Toga, ni sa bula ga na vale ni kuro, sa bula na vuvale taucoko, okoya gona vei keda na turaga, ni sa mamau ka marau tikoga o radini, sa marau taucoko tiko na matavuvale oya
Sa 28 taucoko na yabaki ni neirau veiwatini, au tukuna vei radini, sega mada niu kila se dua na marama ena tautauvata tale kei iko se sega, ena yalo dina, ena loloma, ena veikauwaitaki
Ni vakamacala o Solomoni, e matata vei koya nai tuvaki kei watina, e tukuna okoya; a sucumu ruarua sa vaka e rua na me kila lalai erau drua, erau kana voli ena maliwa ni viavia, kau na lako yani kina ulu ni vanua ni mura, kei na ulunivanua ni drega boi vinaka, ka yacova na kena kida na mataka, ka seavu yani na malamalawa, ko sa matavinaka sara sa sega na tikimu e ca
E seretaka okoya nai tuvaki kei watina, e matata mai cake ka yaco sara ki ra, sega tale ni dua na ka e vo, erau veikilai, erau veimositi, erau veivolekati, erau veilomani
Vakacava vei keda na veiwatini, vakacegui tiko beka vakavinaka na gagadre mai vale, sa kena gauna me vakalesui lesu mai kina na kamikamica ni nodrau veivokekati vakaveiwatini, drau veitalanoataka, drau veiwasei, io me yavutaki ena loloma kei na dina
Drau laki vakayakavi ena dua na vale ni kana, taubale tale tu mada ena ena dela ni veinuku, era cau kece main a kena rawati na vakacegu
Erau lako mai vei au edua na qase mai viti, tukuna okoya, talatala, sa 7 na luvequ, au sa vakamakubuni, veigauna taucoko au dau gadreva kina me keirau dau tiko vata kei na watiqu, e sega sara ga ni rawa, okoya kevaka sa vinakata tiko edua na ka vei au, niu sega ni solia vei koya, sa sega talega ni rawa na vakacegu
Ni dua na nodratou soqo ni family, qori sa vakaveitaliataki koya ga mai vei au, baleta tiko gona me rawa ni na caka na veika e gadreva
Au vosa vua na marama o ya, kau tukuna vua, na yagomu vakamarama, e sega ni kenai naki me gaunisala ni nona totogi o kemui sa, ni gauna sa gadreva kina na watimu me vakayagataki iko, kakua tale ni wawa, drau sasaga yani kina dua na vanua me rawa ni laki vakacegui kina okoya
Sa veiwalitaka vei au na qase qo, tukuna okoya, au sa tukuna vei kequ I sa, o iko mo sa caka soqo tu ga, tukuna vei iratou na nomudou family me tou soqo ga ena veisiga
Meda kakua tale ni da vakadredretaka tiko, sa dodonu me caka na veivakacegui, me drau mamau sara kina vakavinaka
Sa tu saka na vakanuinui, ni na veivuke na Kalou ena vakasama qo, me vinaka na bula ni matavuvale, ka dua talega na veiwatini mamarau, ni na veireguci na loloma, ka veidregati na yalo
Moni kalougata ka qaqa saka tiko ……. emeni
Views: 9648
io kadina sa la na o ni wasea toka qoka e cake @ Jokerr - e levu na gauna e tu kina na 'couldn't care less' attitude na vanua ga e na tini kina ya...
Na tagane e na tagane tikoga....ena so na gauna, o Tagane saraga e hunt!!!! e sega ni veisureti na yalewa - o tagane saraga e sa can't take NO for an answer....ia e tagane vakawati tiko. E dodonu beka li me maroroi koya ga vua na watina???
Edua na veiwatini e valenikuro rua tiko o Tagane....ni sa tarogi o yalewa ka rau lasa tiko kei vakamau se na cava e cakava tiko kina nai vakarau ya baleta ni ratou veiwekani kece tikoga. Qai sauma o yalewa ka lasa tiko ni o Tagane vakamau e kaya vua ni o watina e sega ni kila tu na i walewale ni tiko vata e vinakata o tagane....
au vakabauta ni qo e dua na ka e dodonu me rau veiwasei taka vakaveiwatini - rau veivakavulici kina, me maroroi ga na nodrau bula ni vakawati se va cava?? E vakaloloma kina o kenai ka sa ni lai gusu kabasu tu va ya o koya sara ga ka dodonu me veimaroroi - ya na noqu rai ga....se cava na nomuni vakasama???
totally agree Jokerr.......it does add spice to your lovemaking so to speak...and takes it to another level....vinaka na veiwasei.
@Reapi,
Sega sister, e ulubale loki2 e laki wasea tiko o rab*ci qori vei nona LT.
O ira na yalewa era sega ni 'sex object', se iwase ni yaqona, se 'sleeping pill' etc. Eso na gauna era via cegu talega na yalewa ni'ra tamata talega.
Meda dau veinanumi, veimaroroi, veikawaitaki ka veidokai na tagane ena bula ka yavutaki ena dela ni loloma. Meda veivakamenemeni ka rokova na noda itutu vakatamata.
Na yalewa e bulia na Kalou ka duidui na kaukauwa e soli e yagodra. Vuqa na gauna era sa sega ni taqeya rawa na veivakabobulataki e cakava tiko o tagane ni sa cikeva tikoga ena veibogi na tikovata. Sega sega , qo na veivakabobulataki dina !
E levu vei keda e sega ni dau vakasamataka na bibi ni kena tara na noda bula yadudua na revurevu ni vakarau ni bula ni LT.
Vakasama dina e vakaraitaka tiko na ganequ o Reapi (@RNK)..... na kena laurai tu ni vaka me sega tu ni dua na leqa ena loma ni so na matavuvale, ia, e vunitaki matua tu ga na leqa e tiko - not that it is anybody's business, but as discussed before, situations like that is just like a time-bomb waiting to explode!
Na cava beka e dau vakavuna na LT .....? E dua e sa wasea tiko qori o RNK, e cake.
E levu sara na vuna eda na rawa ni vakasamataka. Qo ga e vica au nanuma me'u bau wasea de na rawa ni vukea eso vei keda .....
1. Na veisiovi
Au a sa wasea oti e liu, ia me'u cavuta tale, vei keda na sa vakawati meda gutuva na bula ni vakailawalawa eda dau kitaka tu eliu kei ira na noda i caba vakacauravou kei na goneyalewa. Ena gauna ni vakailawalawa vaya, e dau totolo ka rawarawa sara meda dau veiwedevi toka ka da dau rawa ni basuka sara kina vakatotolo eso na "unwritten rules" ni veimaliwai (opposite sex) se veirokorokovi vakaikeda. E rawarawa - because we are "unattached" - we do whatever tickles our fancy - qai ia tale tiko mai na kena vabukabukani - so na gauna e dau voleka tale ni yaco na veiyacovi ena gauna ni veiqitori eda dau cakava.
E sega ni'u kaya meda sa tagutuva na noda veikilai kei ira, ia meda maroroi keda ga mai kina even if it was only for the sake of our better half. Nida sa vakarawarawataki keda tiko ena bula vaya, e vakaraitaka tiko e vica na ka :
1. Ni da se sega ni vakabibitaka na vakawati eda sa cakava.
2. Eda se yalowaitaka tiko na noda responsibility vakamatavuvale
3. E leqa tiko na bula mai vale (vakaveiwatini)
4. Na dokadoka ni bula
Vei keda na turaga, ena gauna ni cauravou... ni da sota vaqo, ena must basika ga mai na veitalanoataki ni yalewa. Ke qai dua tale na goneyalewa me takoso vaqo e gaunisala, na levu ni vosa ni wede e muri koya, e viavia sega tale ni kila o goneyalewa se me cavuta vakacava na yavana me kua ni tacaqe ena dua na se ni co. Ia nida mix vata kece tu, so na gauna lako tu eso na veisikinalataki eratou fail tale na yamata vuni i Voreqe. Na draki ni bula vaya e kamikamica tu vei keda, ka vuqa, ni ra sa mai vakawati, e dau dredre sara mera biuta na bula oya
Na bula ni veisiosiotaki, (opposite sex) e rawa ni dau trigger taka vakalevu talega eso nai vakasaribariba e tu vei keda ka da sega tu ni kila. Na gauna e trigger taki kina, e vou vei keda ka so na gauna, out of curiosity (and maybe the excitement it creates), we keep our finger on the button and play along until it is too late.
Kevaka eda sega ni qarauna, na ca ga e tiko vei keda, ena vecei keda tiko me yacova ni sa rawati keda. Marriage is ordained by God, and the devil knows that and will chip away bit by bit at that bond you have forged with your better half in the presence of God and/or family and friends, until he weakens it and breaks it.
.... me na qai kuri tale ....
E dua talega na vuna au nanuma ni dau yaco kina na LT, me’u tomana ga kina na veivosaki qo …..
2. Lailai na dina.
E dua na ka e dau vakasakiti kina na noda bula ni veilomani na veiwatini oya na noda vakamareqeta na noda veidinadinati vakaveiwatini. The way we conduct ourselves and the way we display our affection for one another. We have the confidence of our better half, and they have our confidence.
Eda sa biuta mai na veimaliwai kei na vakailala eda a dau vakayacora tu ka sa tekivu meda mai okati keda ena dua nai lawalawa vou – vakamata veiwatini. Eso nai soqosoqo lotu e dau tiko e dua na group ka dau vakatokai na “Young Married Couples”. Qo me rawa ni ra dau veiwasei kina “vakaitaba vata” eso na veiwatini vou, se veiwatini gone ka me ra maroroi talega mai na bula ni veitemaki e rawa ni tubu mai ni ra tiko maliwani ira na cauravou kei na goneyalewa.
Kila, ena so na gauna eda dau tovolea meda dau maroroya na noda veiwekani se “friendship” vata kei ira na lewe ni soqosoqo eda mai lewena vakabibi ni kevaka e rua na turaga (se marama) ka rau dau veivolekati sara mai na bula ni cauravou kei na goneyalewa, mai yaco na vakawati, soqosoqo lotu vata, cuqena vata na cakacaka ni lotu – and become very close family friends.
Yaco e dua na gauna, biubiu vakalekaleka o vunituraga (se o marama) ena dua beka nai lesilesi vakacakacaka se gade I “overseas”. Era vakaraitaka na vo ni nodrau I lawalawa na nodra dau veinanumi vei ratou na tiko mai, ena veisiko kei na fellowship e dau yaco. Nona yali tu o vunituraga, e vaka me dau tubu mai vei ira eso tale na turaga enai lawalawa oya na vakasama mera taura tu vakawawa na responsibilities I koya se lako tu. To cut a long story short, laki tini tale na “fix” o vuni turaga ena dua na gauna ni veisiko.
Ia, ko vunimarama, ena nona sega ni vinakata me vakacacani na veiwekani vata kei na matavuvale e veisiko tiko, e mani sega ni via vakaraitaka vei watina (ka lako tu) na veika e yaco tiko. E mai take advantagetaka tiko o la ka fix tiko na situation oya.
Na mataqali gauna vaqo, au vakabauta ni tiko saraga e ligai vunimarama na dina kei na kaukauwa ni kena yaco na LT se sega. E sa na tu na nona nanuma na nodrau veiwekani o watina kei “Suguraki”, na nodrau veiwekani vata kei wati Suguraki, na cava era na kaya na tamata kevaka ena kilai na veika e vakayacora tiko o Suguraki, ka vakabibi na nodrau veiwekani sara mada ga kei watina.
Na situation vaqo e dau test taki saraga kina na noda veidinadinati kei na noda veikilai vakaveiwatini, na veivosa ni veivakamenemenei eda dau vakayacora, na veikilai yalo kei na kaukauwa ni veilomani eda tara cake mai ena veiyabaki sa oti, na yalomatua kei na dei ni vakasama, ka vakabibi na Dina e dui tu vei keda.
Nai tini ga ni vakasama qo au nanuma, oya o vunimarama me vakaraitaka vakadodonu vei watina ka lako tu na veika e yaco tiko. E levu na situation vaqo, e dau yaco dina saraga kina na veilasami. Family friends se …… , o ko na gone me kila na veika e yaco tiko, me maroroi kina na bula ni nodrau matavuvale. Ke tiko dina na noda veidinadinati kei na noda veimaroroi vakaveiwatini, ena sega ni dua na ka ena vunitaki ena keda maliwa. Our trust and faith in each other will remain true and unshakeable. Our confidence in each other will not be weakened. Our love for each other will grow stronger.
On the other hand, kevaka ena lewa cala o vunimarama me bibi vei koya me maroroya na veikilai se friendship between families over her loyalty to her husband by keeping quiet about what her husbands “close mate” was doing, I believe she would be just delaying the inevitable destruction of that relationship with her husband. Ena qai matata mai kina ni “lailai tikoga na dina” e tiko vei vunimarama.
We should be under no illusion because there are people around us “prowling like a roaring lion, seeking and waiting for an opportune time like this to pounce on those (vulnerable) whom it may devour”. These prowlers can only be thwarted - kevaka e sinai tu vei keda na DINA.
Levu vei keimami e matasarasara ena vakamacala warumisa, titobu, vei vakavulici matata ka vei vakayadrati e viko tu ena ulutaga totoka qo ka vakatekivuna mai na wekada ko Jone Nacanieli.
Kaya mada ke vakasoqoni vata kece mai na nomuni dui vakamacala, au nanuma sa na rawa ni buli kina dua na qaqa ni meke vakaciriloloma se dua na drama R18+ totoka ..ia, na kena qai matanataki na meke se dramataki sa qai noda kei ira na noda daulomani!
Vica ga na veika totolo ni berani qai mau na qaqa ni meke kei na drama.
1. So vei keda na turaga e dau taqayataka na i levu se balavu ni noda i solisoli vaka mareqeti na tagane. Ka ni rarawa ni sa qai siova na vuravura ni bisinisi na vakasama qoka ka vukica me dua ma “myth”. Sa laki yaco sara me levu vei keda na turaga sa laki vakatitiqataka se a taucoko li na nona veibuli na Kalou vei keda yadudua se sega. Vaka vo walega ke vakaleqai ena dauvimate e dau ena yasana oya, eda rawa ni vakadeitaka ni sega vakadua ni veibuli vakavo na Kalou! Dau tukuna e dua na qase ni gau..Dau,dakai balavu se dakai leka..rau sicini vataga!O koya beka ga e taura tu nai “yaragi” me marautaka ka nuitaka ka kila na kena vakavakayagataki!
2. So vei keda sa da matau tu na mata ni meke mai vuravura ni bera ni da mai vakatabui ka yalayala ena mata i Talatala ka da musuki keda vei ira na watida. Ia, so na i vovo ni mata n imeke mai tuba sa kau tiko ga mai loma ni vakawati. Sa vanua savasava na davodavo ni vakawati. Eda sa ciqoma ni sa “tripartite relationship” beka…se sa mai tiko na Kalou ena teveli ni kana ka vaka kina e na vei rumu kece sara ni vale. (Meu se talanoa mada vakaleleka, dua na Turaga momoqaqa ni Naitasiri a mani vakawatitaka e dua na gone Marama totoka ni Gau..rau susu tu ga ena lotu ka sega so ni dau takanoataki vakalevu na ulutaga qoka..na i matai ni bogi ena gauna ni “honeymoon” ena dua na Otela beka mai yasayasa vaka ..rau sa gole mai me rau sa laki davo ena davodavo ni vakawati, ni ra ukutaka vianaka, vakasenikau ka vesuka tu na i boi ni sasauni o ira na kena dau ena Otela…ia, sa matata tu ni rau sa vakarau vakayagataki nai solisoli cecere ni vakawati..ia warai ni kilai se me tekivu vakacava na mata ni meke…totolo sara na vakasama nei la na qase ni Naitasiri..”ka kece ga daru dau caka, veitalanoa ena talevoni, se bera ni daru kana ena gauna ni “date” daru dau masu, au kerea me dua mada na nodaru masu ni bera ni daru qai davo ena davodavo ni vakawati..livaliva sara na vakasama ka tukuna cake mai ena domo memela ka gasagasa na Marama ni Gau “au kerea la me dua rawa na nodaru sere”..sega ni bera ni sa laga cake mai o vuni Marama na sere rogo ni Sunday school…”something good is going to happen”..lalata na taba ni Otela rau tiko kina na domo ni sere ka mai memela yani baleta ni rau sa nanamaki ruarura ki na “something good”!...de “revival service”) Ia, eda na dredre beka ena nodrau vakasama vuka na noqu Marama kei na Turaga tauvu..ia, eda sa rawa ni vuli mai kina ni sa matata vei rau ni ka totoka, savasava ka vaka mareqeti na tiko vata vakaveiwatini ka sa marautaki tiko ena mata loloma ni Kalou, ni sa Kalou “Omnipresence” ka, “Omniscient” talega…sega ni dua na ka sa vuni rawa e matana. Ia, ke sa raica tiko na Kalou na noda tiko vata ena davodavo, sa na rairai qarauni tale ga me sa i madrali savasava na yagoda vua.
.(au kerea me dua tale mada na talanoa- 1983-84 beka..a vunau mai na National Station, Suva e dua na dau vunau rogo mai Niusiladi “ Dr. Bill Subrinscky” ka vakadewa e dua na Talatala rogo ni lotu Penitiko mai noda ka ulutaga sara tikoga na ulutaga va qo kei na savasava ni Kalou..taladrodro tiko na vakadewa me yacova ni sa ….Dr Bill.."those who engage in these sexual acts should repent immediately and sexual addiction be broken, in Jesus name (rawarawa na vakadewa nei Talatala) Dr Bill.. ”adultery..(veibutakoci kei na veimoceri ena daudaku ni vakawati) those who use the back passage for sex"( kei na ……kei na ka talega oya) …cunnilingus & fellatio (…kei na kena talega oya)…are door ways for the enemy to enter our lives?"......uh..via va toka oya na mala ni vosa ni vunau ka via tatacaqe na vakadewa ni sa toso ki na loqi tabu…lol... Dina ena levu na kena vakamacala ena veivola da wilika se mai vei ira na noda dui talatala….ia me da yalomatua taka sara ka masulaka me vosa yadudua kina vei keda na Kalou..me kua ga ni da bobula ki na garogaro ca kei na vakasama tawa savasava…ka me kua talega ni vesuki keda ka mai yalani keda mai na marautaki ni bula vakawati.
Ia, vei ira na weka dawai…ke sa katakata ga mai na gagadre ni yago…ia, sa vakasaqarai sara e dua mo drau vakamau ka drau wasea vata na gasagasa ni bula vakawati…
Levu tu na talonoa tu qo ka..ia, meu sa biuti kemuni ka kakua ni vakalusia na nomuni gauna mo ni na rawa ni lai so Kalou (act of worship) ni marautaka na i solisoli Vinaka ni vakawati sa nakita na Tamada….”something good is going to happen”..again!...ia, vinaka me da na dau masu rawa?
Totoka Na i-Talatala Jone na veiwasei tiko ena ulutaga vinaka qo,
Au tovolea me'u dikeva vakavoleka na nomuni ulutaga mai na so na 'issues' au nanuma e tara koto noda bula ena veisiga. Qo Talatala au kerea moni vakadodonutaki au mai kina ke duidui na nodaru vakasama ena veika eso koni sa tuvana oti.
Eso na taro au na via biuta raraba ga yani me vaka na ;
Sexual intercourse before marriage - Ques: What is the right age to become sexually active ? Do we have to wait for marriage to be able to have sex ?
Eso na research e laurai ni noda gagadre ni tiko vata na tamata e tekivu mai na 14 -18 yrs of age.
Eda na vakadinadinataka ni da sa veiyacovi oti tiko mai ni bera nida vakadeitaka me sa tekivutaki noda bula vakawati.
E dua tiko na factor levu ni decision meda sa vakawati , ' Oya ena kamikamica sara ga ni noda veivakacegui vaka 'lovers' taumada.' This is outrightly immoral in the eyes of the church but it's human nature.
Fact is, for thousands of years even before the Founding of Religion , Companionship has been there, Procreation has been there and so as Sexual Intimacy.
Io, ni sa mai vakalawataka na Lotu na tiko vata se veiyacovi , noqu taro qo;
Q. What do we do when our biological body is crying for sexual intercourse when the need is there ? Do we have to wait for marriage ? Or do we go ahead and get married inorder to enjoy sexual intimacy with the opp sex ?
Eso na vakawati e iulubale ga ni gagadre sivia ni tiko vata. Qo ena tautauvata me vaka na gunu meleni. Eda tauyavu ena veidomoni kaukauwa ka warumisa, sega ni dede sa dradraluka mai.
Na tikina sara ga qo au nanuma ni vakavuna na LT, e dua vei ira na leqa levu e datou veiwasei tiko kina e na nomuni column qo.
........Me na qai kuri tale yani ....
Totoka Joker..taro vinaka...great question from the angle of perspection of the world and everyday living... here in this discussion brother we are discussing Sexual Intimacy within the perimetres of "Marriage" which is a Godly Ordained Institution''..E sega ni mai vakalawataka Na Lotu , E i tuvatuva saraga mai Vua Na Kalou,mai na i Vakatekivu,ni da` veivosaki tiko mai na lomani bai Ni i Vola Tabu...Na Lotu..kei Na Kalou e rau duidui...Na Lotu e bulia ga na tamata....Na Kalou e Savasava..e sa dau tu ga Na Nodra Laini,kei Na I Vakaro,me da rawa ni marautaka kina na bula kamikamica ka vakaibalebale na bula vakawati ka a nakita taumada na Kalou,
Levu na vuli,levu na veimataqali research,e na vuravura ni veimataqali i vakamacala e da bula donumaka oqo,ke o cauravou se goneyalewa sa vakatekivu tiko mo gagano e via veiyacovi,vakawati rai tale tiko e tautuba,Na Kalou e sa tu ga Na Nodra i vakaro me baleta na vei draki ni bula cava ga...( Good example ,The Garden of Eden,in the sense of avoiding temptations ,which God had warned Adam and Eve about..eating the forbidden fruit..)..
To answer your question,should we wait for marriage ?......Yes..... Everything that you do in life are all governed by spiritual laws,...Hope this answers your questions,Jokerr...Talatala Jone Nacanieli can enlighten us further on your question......Vinaka vakalevu tale na taro,kei na veitomani mai.....BE BLESSED...JN..
Totoka JN,
Ena vakatau ena draki ni bula eda tu kina , kei na kaukauwa ni gagadre eda vauci tu kina. Eso vei keda e kaukauwa vinaka tu na noda vakabauta ena bula vaka-Lotu i.e. strickly no sex because that is sinful.
That sex has to wait until marriage begins as you are suggesting. Say, like 16 years to 25 is 9 years of waiting. That's too long and a hell of a waiting.
Talking about physiological needs, the human body has basic needs and one of these is sexual reproduction since this is essential to our survival and propagation of humans ( and other species).
Na gagano ni yalo ni tukuna tiko esa tiki tikoga ni veibuli mai ni Kalou, nothing sinful about that. Na noda vakabauta vaka-Lotu e na loma ni Vola Tabu e qai mai wasea walega - keda gagano ena loma ni bula vakawati ena dodonu tiko oya. Ia, keda gagano ( se 'garo' - a stronger term) ena taudaku ni bula vakawati, esa ivalavala ca tiko oya, se vakaevei JN ?
Fact is sexual reproduction is a need for survival and sexual activity is a need for happy and healthy married life. Vice versa we can define this in the same way.
Dua tale na taro, rau a vakamau beka o Eve kei Adam? I would appreciate if you tell me the exact chapt and verse in Genesis JN ?
Thanx bro .....stay blessed !
Totoka, wananavu dina na veiwasei kei na veitaro e so baraca jokerr. E dolava na matada vakayago, vakayalo...me da raica, na veika titobu baleta na sex se na veiyacovi kei na vei yavutu ka yavutaka ka nakita na Kalou me da rawa ni marautaka o keda na nona i bulibuli talei.
Your question concerning waiting until marriage is too long....we cannot wait, yes we are human beings and the urge towards having sex is very strong...that is very normal. That is why brother we are openly sharing in this discussion to break our tradition of being silent on the issue. Me vakatavulici vaka vinaka, yavutaki vaka i vola tabu me ra rawa ni maroroya na yagodra na marama lalai ni bera na vakawati me vaka talega kina o ira na noda cauravou vakarau vakawati. Tou sa gole tani vakalailai mai na ulutaga ni veitalanoa ia sa okoya tiko taciqu ni levu na veikavivinaka e dolava mai na nomuni taro....totoka. Io dina taucoko qori taciqu, na gagano e tiki ni veibuli ni Kalou ki na noda dui bula, ia ke da sega ni qarauna e na vakavuna tale mai na vei tovo beci me vaka na kucu (rape), kavoro na bula vaka cauravou se goneyalewa (negative consequences)...so we need biblical and Godly counselling towards the issue of sex to our young people. Indeed we live in a sex orientated generation....but only Godly Counsel will help guide young people to wait until marriage and to enjoy as God has initially planned.
Answering to your Adam and Eve question if they were married?
Genesis Chapter 2...Verses 20 to 25...
But for Adam no suitable helper was found. 21..So the Lord God caused the man to fall into a deep sleep; and while he was sleeping, he took one of the man's ribs and closed up the place with flesh. 22..Then the Lord God made a woman from the rib he had taken out of the man, and he brought her to the man. 23..The man said "This is now bone of my bones and flesh of my flesh; she shall be called woman, for she was taken out of man."
24...For this reason a man will leave his father and mother and be united to his wife, and they shall become one flesh.
25...The man and his wife were both naked, and they felt no shame.
Brother...this is the only place in the bible that joined Adam and Eve together as husband and wife by God Himself...The Creator...
Note: God gave marriage as a gift to Adam and Eve. They were created perfect for each other. Marriage was not just for convenience nor was it brought about by any culture, it was instituted by God ....
Vinaka vakalevu Bro Jokerr, nuitaki ni sa saumi vakavinaka na nomuni taro....me tomani tikoga na cakacaka vinaka oqo ...sautu tikoga na bula ni veiqaravi mai yasana qori...stay blessed bro...vinaka JN
Vinaka vakalevu brother Joe Nakui ! Stay blessed bro !
Vinaka sara vakalevu na veiwasei enai ulutaga qo ka, sa ka ni vuli vei keda kece, me rawa ni tadola ka basuka nai lati lelevu ni noda bula, ka dolava na matada me da raica e so na ka, ka vaka meda titiro tu kina ena dua nai iloilo buwawa
Au nanuma tiko me oti vakavinaka na veitalanoa enai ulutaga qo ka, meu qai biuta tale yani e dua na lesoni ka vakatokai na Blood Covenant, se veiyalayalati ena dra
Ni sucu mai e dua na gone yalewa, e maroroi tiko mai okoya ena dua na complete package, ka vakauasivi na nona maroroi koya na Kalou, me yaco ena nona matavuvale ni vakawati, me qai laki yaco kina na ka eda vakatoka na VEIYALAYALATI [COVENANT]
Na noda Kalou, e kila ni Kalou ni veiyalayalati, io na veiyalayalati e dau caka ena gauna eliu, e dau caka ena dra, ni gauna e donu kina na veika taucoko, ni cabori yani na dra ki vua na Kalou, ka salavata kei na veika e vakamai, e dau qai ciqoma na Kalou
Ena bula ni vakawati, e reserve taka tiko mai na Kalou, e dua na vanua ena yagodra na marama, me na qai mai vakadinadinataki kina ena mata ni Kalou na nodrau sa veidinadinati e dua na gone marama kei na dua na cauravou, me rau veiyalayalati ena dra
Oya beka e dua na vuna levu, ka dodou meda maroroi keda kina, meda qai yaco na veiyacovi ena loma ni bai ni bula vakawati, baleta tiko na veiyalayalati ena dra
Vei ira na Jiu, ni sa oti na vakawati, ena mataka ni siga ka tarava, era na soqo tale mai na veiwekani, me mai laurai na siti vulavula, erau vakayagataka na veiwatini vou enai matai ni bogi, na bula kei na mate,ena vakatautaki ena dra, ke sega ni kunei na dra, kenai balebale o yalewa, sa soli koya oti ki vua tale e dua, na kenai totogi, ena vakaviriki me mate
Kevaka e kunei na dra, kenai balebale ni yaco bula okoya kina loma ni nona vale ni vakawati, era na marautaka sara vakalevu na veiwekani
Na naki levu ni dua na marama e sogoti koya tiko mai na Kalou, me qai mai dolavi koya na watini, ka kenai vakadinadina na dra, me rau yalayala kina ena mata ni Kalou, me baleta na bula ni vakawati, na dra oya, ni rau veiyacovi edua na gone tagane kei na dua na gone yalewa, ena teregi rau ruarua na dra, na dra e mai vauca vata na rua me dua, oya beka na vuna e dodonu me maroroi kina na bula, me qai laki caka na veiyacovi ena bula ni vakawati
Na taro e tarogi tiko mai, e dodonu beka me waraki sara meda vakawati me qai laki caka na veiyacovi, sau ni taro, io e dodonu me qai laki caka na veiyaco ni da vakawati
Au vakabauta ni tutu ya dudua sara vei keda, vakabibi vei keda na turaga, me da yaco kece ena noda vuvale, levu ga vei keda, sa veiyacovi tu mai, qai mai caka na vakawati
Sega ni dua na dodonu e tu vei keda,meda mai veisautaka na lawa ni Kalou, meda sa masu ga vakalevu, me solia vei keda na kaukauwa me da tarovi keda kina, eda raica eke na kaukauwa ni livaliva e tiko ena veiyacovi, a basuraka e so na ka vakamareqeti ni noda bula, ka vaka kina na noda qaravi Kalou
Au na qai tovolea meu vakarautaka tale edua na lesoni, me oti mada nai ulutaga qo, ni kalougata saka tiko


text:
Na masu sai koya e dua vei ira na isolisoli vakamareqeti ni Kalou vua na tamata.
Kemuni na ganequ kei na taciqu lomani, e sega ni dua na ka me vakilai se dua na vakasama se dua na kaukauwa na Kalou, na Tamada. O Koya e dua na tamata vakalou, me vaka e vakatavulica tiko na ivolanikalou, ni tiko na matana kei na ligana, ka vakakina na yagona lagilagi tawavucarawa. E bula dina tiko; e kilai keda vakayadudua o Koya; ka lomani keda, vakayadudua sara. E gadreva o Koya me vakalougatataki keda.
E kaya o Jisu:
“Se ko cei mada vei kemudou, kevaka e kere madrai na luvena, ena solia vua e dua na vatu?
“Se kere ika, ena solia vua e dua na gata?
“Ia kevaka dou sa kila koi kemudou na tamata ivalavala ca, mo dou solia na ka vinaka vei ira na luvemudou, sa na gu vakalevu cake, me solia na veika vinaka na Tamamudou mai lomalagi vei ira sa kerekere vua?” (Maciu 7:9–11).
Ena vinaka beka meu vakamatatataka na ivakavuvuli oqo mai na dua na ka au a sotava. Niu a se qai vuniwai vou tiko ena Valenibula ni Gone e Boston, au dau cakacaka ka bogi kau dau vodo basikeli ga mai valenibula ki vale e Watertown, mai Massachusetts, baleta ni ratou dau vakayagataka na motoka o watiqu kei iratou na noqu matavuvale gone. E dua na yakavi niu vodo basikeli tiko yani i vale ni oti e dua na siga osooso e valenibula, kau sa wale ka viakana ka vaka meu yalolailai talega vakalailai. Kau kila tu ni sega walega meu na solia vei watiqu kei na va na luvequ na noqu gauna kei na kaukauwa niu yaco i vale ia meu marau tale tiko ga yani. Meu kaya dina eke, ni sa dredre sara tiko vei au na butuka tiko na yavani basikeli.
Ena ilakolako oqo au na dau lako sivita tiko e dua na sitoa volitaki toa vavi, kau dau nanuma ni na vakalailaitaka na noqu via kana kei na wawale keu cegu mada la vakalailai ka dua mada na tiki ni toa meu qai lesu i vale. Au kila ni ratou volitaka tiko ena 29 na sede na sagana kei na temo ni toa, ia niu raica na noqu baosi, a tu ga kina e lima na sede. Niu sa toso tiko, au sa tukuna vua na Turaga na ka sa yaco, ka kerea, ena Nona loloma veivueti, meu kunea mada ga e 25 na sede e gaunisala. Au a tukuna Vua niu sega ni gadreva oqo me ivakatakilakila ia au na vakavinavinaka vakalevu kevaka sa lomana me solia mai vei au na veivakalougatataki vinaka oqo.
Au sa tekivu rai sara tiko vagumatua e ra kau sega ni raica e dua na ka. Au sa saga me dei tikoga na noqu vakabauta niu vodo tiko yani, kau sa yaco sara ena sitoa. Ia, volekata ena tai kadua mai na vanua ni kana, au raica sara e ra e 25 na sede. Ena vakavinavinaka kei na vakacegu, au tomika sara, volia na toa, kau kania taucoko, ka vodo lesu i vale ena marau.
Ena Nona loloma veivueti, sa mai rogoca e dua na masu baleta e dua na ka lailai, na Kalou ni lomalagi, na Dauniveibuli ka Daunilewa ni veika kecega ena veivanua kecega. Ena vakataroga beka na tamata na vuna me kauwai mai kina o Koya ki na dua na ka lailai sara. Au sa mai vakabauta kina ni sa dau lomani keda vakalevu na Tamada Vakalomalagi ni veika e bibi vei keda sa ka bibi talega Vua, baleta ga ni lomani keda o Koya. Sa na qai vakacava na levu ni nona via vukei keda ni da kerea na veika lelevu, ka ra ka dodonu (raica na 3 Nifai 18:20)?
Kemuni na gone lalai, itabagone, kei kemuni talega na qase, yalovinaka mo ni vakabauta ni sa ka levu na nona gadreva na Tamamuni Vakalomalagi daulomani me vakalougatataki kemuni. Ia ena vuku ga ni na sega ni vakacacana na noda digidigi, e dodonu meda kerea na Nona veivuke. Oqo ena dau vakayacori ga ena masu. Na masu sai koya e dua vei ira na isolisoli vakamareqeti ni Kalou vua na tamata.
Ena dua na gauna, era taroga vakaoqo na tisaipeli i Jisu, “Kemuni na Turaga, mo ni vakavulici keimami me keimami masu” (Luke 11:1). Ena nona sauma, a solia kina o Jisu e dua na ivakaraitaki ena rawa ni idusidusi ki na iusutu ni ivakavuvuli ni masu (raica na Russell M. Nelson, “Lesoni mai na Masu ni Turaga,” Liaona, Me 2009, 46–49; raica talega na Maciu 6:9–13; Luke 11:1–4). Me vaka na ivakaraitaki i Jisu:
Eda na tekivu ni da vosa vua na Tamada Vakalomalagi: “Tamai keimami mai lomalagi” (Maciu 6:9; Luke 11:2). Sa noda madigi meda vosa sara ga vakadodonu vua na Tamada. Eda sega ni masu vua e dua tale na tamata. Me nanumi tiko ni da sa vakasalataki meda kakua ni vosabalavu, oka kina na kena cavuti tiko vakawasoma na yaca ni Tamada ena gauna ni masu.1
“Me vakarokorokotaki na yacamuni” (Maciu 6:9; Luke 11:2). A cavuta o Jisu na yaca i Tamana ena ivakarau ni sokalou, kila tiko na Nona cecere ka vakacaucautaki Koya ena vakavinavinaka. Sa dina sara ni vakarokorokotaki na Kalou ka yalodina sara ena vakavinavinaka sa dua vei ira na idola me mana kina na masu.
“Me yaco na nomuni lewa. Me caka na lomamuni” (Maciu 6:10; Luke 11:2). Eda tukuna ena galala na noda vakararavi tiko vua na Turaga ka vakaraitaka na noda gagadre meda vakayacora na Nona lewa, ke sega mada ga ni vaka na noda lewa. E vakamacalataka na noda Bible Dictionary: “Na masu sai koya na kena tau na lewa nei Tamada kei na lewa nei luvena ena dua na mataveivosaki vakai rau. Na inaki ni masu e sega ni mai veisautaka na lewa ni Kalou, ia me tau mai vei keda kei na so tale na veivakalougatataki sa gadreva tu mai na Kalou me solia, ia sa lavaki kina eso na ka ni da sa kerea vakakina” (Bible Dictionary, “Prayer”).
“Solia mai vei keimami ena siga oqo na kakana e yaga vei keimami” (Maciu 6:11; raica talega na Luke 11:3). Eda na kerea na veika eda vinakata mai vua na Turaga. Na dina sa gadrevi sara ni da kerekere vua na Kalou. Ena sega toka ni ka dina, kena ivakaraitaki, keda kerea na veivuke ni Turaga meda vukei ena veitarogi e koronivuli kevaka au a sega tiko ni vakarorogo ena kalasi, vuli lesoni e vale, se vuli baleta na veitarogi. Vakavuqa, niu dau masu, e dau vakayadrati au na Yalotabu meu vakadeitaka ni levu cake sara na ka au rawa ni cakava mada ga vakai au meu rawata kina na veika au kerea tiko vua na Turaga. Meu sa qai yalodina kina ka cakava na noqu itavi. Sa veisaqasaqa kei na ituvatuva ni Kalou me cakava vei keda na Turaga na veika eda rawa ni cakava rawa vakai keda.
“Ia kakua ni cudruvi keimami ena vuku ni neimami valavala ca” (Maciu 6:12), se, dua tale na kena ibalebale, “Ni vosota na neimami valavala ca” (Luke 11:4). E dua na tiki bibi ni masu yadudua ka dau guilecavi ena so na gauna o ya na veivutuni. Ni gadrevi me mana na veivutuni, e dodonu me matata, titobu, ka tudei.
“Keimami sa sega talega ni cudruva e dua” (Maciu 6:12; raica talega na Luke 11:4). Sa semata vakamatata sara na iVakabula na kena vosoti na noda ivalavala ca kei na noda vosoti ira na tamata era caka cala vei keda. Eso na gauna e rui veivakararawataki vakalevu sara na nodra caka cala vei keda eso, ka dredre sara meda vosoti ira se guilecava. Au sa vakavinavinaka vakalevu ki na veivakacegui kei na veivakabulai au raica ena nona veisureti tiko na Turaga meda biuta tani na noda mosi ka vagolea Vua. Ena Vunau kei na Veiyalayalati, wase 64, e kaya kina o Koya:
“Ia koi au na Turaga, au na vosoti ira ga kau sa lewa, ia koi kemudou sa kililiki mo dou vosota na tamata kecega.
“Ia sa kilikili talega mo dou kaya e lomamudou—me lewa mada vei kedaru na Kalou, ka sauma vei iko na nomu ivalavala” (tikina e 10–11).
Meda sa qai guilecava vakadua na ka o ya, ka laiva vua na Turaga me qai lewa, kevaka eda gadreva meda vakabulai.
“Ia kakua ni kauti keimami ki na vere, ka mo ni vakabulai keimami mai na ca” (Maciu 6:13, vakamacala e botona a; mai na iVakadewa i Josefa Simici, Maciu 6:14; raica talega na Luke 11:4, ivakamacala e botona c; mai na iVakadewa i Josefa Simici). O koya gona, ni da sa masu sa rawa meda tekivu tataqomaki ena noda vakaiyaragitaki keda ena iyaragi kecega ni Kalou (raica na Efeso 6:11; V&V 27:15) ena noda kakavaki tiko yani ki na siga ni mataka ka kerea na veivuke ni da sotava na veika rerevaki. Ni yalovinaka, na noqu itokani, kakua ni guilecava mo ni kerea vua na Turaga me taqomaki kemuni ka tiko ga kei kemuni.
“Ni sa nomuni na lewa, kei na kaukauwa, kei na vakarokoroko, ka sega ni mudu” (Maciu 6:13). E veivakararamataki ni sa mai tinia o Jisu na nona masu ena nona vakacaucautaka tale na Kalou ka tukuna na Nona rokova ka talairawarawa vei Tamana. Ena gauna eda sa vakabauta dina kina ni Kalou sa lewa na Nona matanitu ka sa tu Vua na kaukauwa kei na lagilagi kecega, eda sa na kila kina ni sa vakatulewa dina tiko o Koya, ni sa lomani keda tiko o Koya ena dua na loloma sa uasivi duadua, ka sa gadreva o Koya meda bula marau. Au sa raica kina ni dua vei ira na ka-vuni ki na bula rekitaki o ya meu kila tiko ni noda vakayaco-ka ena ivakarau ni Turaga ena vakamarautaki au vakalevu cake mai na noqu cakava vakataki au.
E tiko e dua na rivarivabi me dua e nanuma ni sega ni kilikili vua me masu. Na vakasama oqo e lako mai na yalo butobuto o ya, o koya e vakavulica tiko meda kakua ni masu (raica na 2 Nifai 32:8). Sa qai ka vakarerevaki talega meda nanuma ni da sa ivalavala ca vakalevu ka meda sa kakua ni masu me vaka e dua na tamata sa vakabauta ni sa tauvimate vakasivia me sega ni gole rawa vei vuniwai!
Meda kakua ni nanuma ni dua ga na masu sa rawa, se vakacava sara na kena dina, ena mana vakalevu kevaka meda cabora tu ga yani. Meda kakua ni cavuta wale tu ga na noda masu, meda bulataka sara tale tikoga. Ena yalovinaka cake vakalevu na Turaga vua e dua e masu ka qai cakava sara mai vua e dua e masu wale tikoga. Sa vaka kina na wainimate, ena mana walega na masu ni da vakayagataka ena kena ivakarau.
Niu kaya ni masu e dua na madigi kamikamica, e sega walega ni baleta niu vakavinavinakataka niu rawa ni veivosaki tiko kei Tamada Vakalomalagi ka vakila na Nona Yalotabu niu masu. Sa baleta talega ni sa dau sauma mai ka vosa vei keda o Koya. E dina sara, na sala e dau vosa kina vei keda e sega ni vaka na voqa eda dau rogoca. E vakamacalataka kina o Peresitedi Boyd K Packer: “Ni yaco mai na domo kamica ka malumu o ya ena vakilai ka sega ni vaka me na rorogo. Na vuku makare sese ena rawa ni vakadewataki kina ki na vakasama. Na veituberi oqo ena yaco mai me vaka na vakasama, na ka e vakilai, ena veivakauqeti kei na vakanananu” (“Masu kei na Veivakauqeti,” Liaona, Nove. 2009, 44).
Eso na gauna e sega ni saumi mai na noda masu yalodina ka veivakauqeti. E taura na vakabauta meda nanuma tiko ni na sauma mai na Turaga ena Nona sala mena vakalougatataki keda kina. Se, dua tale na kena vakasama, eda na dau kila tiko ni da sa kila vakavinaka oti tu na veika meda na cakava.
Yalovinaka ni kakua ni yalolailai kevaka e sega ni yaco oqo vei kemuni ena dua ga na gauna. Me vaka ni da vulica e dua na vosa ni vanua tani, o ya me vakamatautaki ka sasagataki. Yalovinaka mo ni kila tiko, ni dina, ni ko ni rawa mo ni vulica na vosa ni Yalotabu, ni sa rawa oqo, ena solia vei kemuni e dua na vakabauta cecere ka kaukauwa ena ivalavala dodonu.
Au vakamareqeta na ivakasala ni noda parofita lomani, o Peresitedi Thomas S. Monson, ena nona kaya: “Oi kemuni ko ni rogoca tiko na noqu vosa oqo ko ni sotava tiko na bolebole kei na dredre lelevu ka lalai, na masu ena vakarautaka na kaukauwa vakayalo; o ya na pasipote ki na bula vakacegu. Na masu sa sala ni noda veivosaki kei na Tamada Vakalomalagi, sa dau lomani keda.Vosa Vua ena masu ka qai vakarogoca na kena isau. Na cakamana e rawa mai na masumasu” (“Mo Kemu iTuvaki Uasivi Duadua,” Liaona, Me 2009, 68).
Au sa vakavinavinaka vakalevu ki na madigi meu gole vua na Tamaqu Vakalomalagi savasava ena masu. Au sa vakavinavinaka ki na vuqa na gauna sa rogoca ka sauma mai noqu masu o Koya. Baleta ga ni sauma mai na noqu masu, vakakina ena gauna eso ena sala sa namaki ka mana talega, kau kila kina ni bula tiko o Koya. Au sa vakadinadinataka talega ena yalomalumalumu ni o Jisu, na Luvena tabu, sa noda iVakabula ka bula tiko. Oqo na Nona Lotu kei na matanitu e vuravura; ka sa dina na cakacaka oqo. Sa Nona parofita, o Thomas S. Monson, eda sa dau masulaki koya vagumatua; kau sa vakadinadinataka na veika oqo ena noqu kila ni dina taucoko, ena yaca i Jisu Karisito, emeni.
Show References
-
1. Raica na Francis M. Lyman, “Proprieties in Prayer,” ena Brian H. Stuy, comp., Collected Discourses Delivered by President Wilford Woodruff, His Two Counselors, the Twelve Apostles, and Others, 5 vols. (1987–92), 3:76–79; B. H. Roberts, comp., The Seventy’s Course in Theology, 5 vols. (1907–12), 4:120; Encyclopedia of Mormonism (1992), “Prayer,” 1118–19; Bruce R. McConkie, Mormon Doctrine, 2nd ed. (1966), 583.
Official Web site of The Church of Jesus Christ of Latter-day Saints
© 2015 Intellectual Reserve, Inc. All Rights Reserved


text:
Ra vakadeitaka na ovisa ni a mate e dua na turaga yabaki 55 na gauna e coqai koya kina e dua na lori mai na koro ko Naviyago mai Lautoka.
Kaya na gusu ni vosa ni ovisa Suliano Tevita ni a dabe toka ga na turaga oqo e na bati ni gaunisala na gauna e yaco kina na leqa oqo.
Sa vakatarogi tiko na turaga oqo mai vei iratou na ovisa se cava e vu ni leqa.
Mai Tavarau, Ba, e mate e dua na draiva yabaki 50 na gauna e draiva tiko kina ka sega ni lewa rawa na vanua e gole kina na nona lori nib era ni mai coqa.
Na i ka tolu ni mate e yaco mai na koro ko Lawaki, Tailevu na gauna e lade kina e dua na marama yabaki 39 mai na dua na motoka na gauna e toso tiko kina.
Tukuni ni a cicivaki e na valenibula e Korovou ia a mani mai leqa ni oti e dua na bogi baleta ni bibi ni mavoa e uluna.
Sa kerekere tiko na tabana ni ovisa me da qaqarauni vinaka na gauna e da vakayagataka tiki kina na noda gaunisala.
Tekivu na vuli e na ciwa
Tomana na Paraiminisita nona veisiko